qundao/data-zh-poetry huggingface dataset:
光庭得節同彥章置酒江亭作別
作者：韓淲
朝代：宋

青山吳越晚潮天，領客登臨合醉眠。
且抱風流尋酒盞，更移襟度入詩編。
鴈行未許歸舟速，鳳闕猶看使節旋。
處士一星人物表，往來書劍本超然。
入城晁尹二家少留
作者：韓淲
朝代：宋

我扶敗輿過溪北，城郭雖喧有書屋。
霜雲忽暗疑雪天，坐穩瓶梅蠟香撲。
何許心情說餞歲，漫寫詩吟驚易俗。
百年王謝幾人家，目斷蒼茫聽爆竹。
兩倅約過南臺
作者：韓淲
朝代：宋

別乘偷閒裏，南臺避暑初。
招邀到班邴，宦達付嚴徐。
賢相規尤遠，靈山畫不如。
荆淮多戰鼓，煮餠少躊躇。
兩峰堂
作者：韓淲
朝代：宋

兩峰堂上兩峰寒，不許他人俗眼看。
我覺秋晴林路穩，步回幽處葉聲乾。
八月
作者：韓淲
朝代：宋

山林風雨便清涼，待把鄰家社甕嘗。
到手自應無美惡，回頭誰解別斟量。
深居但覺秋聲起，熟睡焉知夜漏長。
未老得閑今又老，牀頭書冊漸相忘。
八月二十五日過南豅·其一
作者：韓淲
朝代：宋

凉雨忽不止，秋陰無奈何。
山根瀉新漲，小立玩流波。
會逢其適爾，紫芝有奇歌。
惜此未深密，時見人遊過。
八月二十五日過南豅·其三
作者：韓淲
朝代：宋

撫枕知夜永，淅淅過山雨。
淨聽秋氣還，清吟可無侶。
年來幽興熟，心口自相語。
我其內熱歟，何其未能處。
八月二十五日過南豅·其二
作者：韓淲
朝代：宋

巖桂苦未花，尋香上扁舟。
溯洄得蹊間，微步理舊遊。
鮮鮮見新枝，幽芳浩難收。
回首城市塵，所憇因少留。
八月六日伯皋見過
作者：韓淲
朝代：宋

華髮秋來忽滿梳，故人相見意何如。
强親杯酒歡無幾，尚覺篇章興有餘。
世事紛然隨野馬，吾生老矣信蘧廬。
林間已下蕭蕭葉，雨過空山木影疎。
八月初七日終夜大雷震雨如傾注風敗吾藩籬拔吾庭樹
作者：韓淲
朝代：宋

晴明天氣佳，草木浮光煇。
珍禽各翔語，羣花競芳菲。
人情春和時，怡遊類忘歸。
常陽一以亢，旱甚翻歔欷。
赤地至千里，焉有不年饑。
家家望雲霓，想像陰雨霏。
狂飈震雷吼，連夕恐非機。
溪漲橋已解，拍岸欲平磯。
所幸蛙黽爾，跳噪皆輕肥。
居民其奈何，泥淖生理微。
意欲問彼蒼，何日生清暉。
由來此陰陽，歲事中和希。
今年積秋熱，焦熬在郊圻。
既雨復苦風，拔樹敗牆圍。
后土無乾處，眇予將疇依。
八月四日仁甫行
作者：韓淲
朝代：宋

投老不堪別，莫云師友情。
當時建陽聚，何日上饒行。
舊事消除盡，新愁積漸生。
酒杯無浪與，醉醒是秋聲。
六一泉
作者：韓淲
朝代：宋

不見六一翁，但見六一泉。
得泉以思翁，昔僧何其賢。
旨哉山中樂，合與蒼崖鎸。
後來坡仙銘，空以文字傳。
山林已禁苑，復與道院連。
蘭若縱莫存，此水尤泠然。
歲月誠易與，陵谷終變遷。
薰風拂湖水，晚日明湖煙。
回頭叫林逋，醉倒孤山前。
六月二日大雨如注山澗水溢·其一
作者：韓淲
朝代：宋

午夜風生雨瀉簷，紗幮竹簟夢鈞天。
曉來拍岸波聲急，六月如秋意颯然。
六月二日大雨如注山澗水溢·其三
作者：韓淲
朝代：宋

甕頭白酒香初釀，憑藉一盃歸太和。
本自無愁更何喜，暑風池上看圓荷。
六月二日大雨如注山澗水溢·其二
作者：韓淲
朝代：宋

草樹離離半拂烟，雨滋芳潤轉青妍。
山人整屐山邊去，黄鵠白鷗時導前。
六月二日大雨如注山澗水溢·其四
作者：韓淲
朝代：宋

高車駟馬斷經過，只見春農說早禾。
得雨又還傷穀賤，不知誰與緩催科。
六月二日晨起
作者：韓淲
朝代：宋

雨足風尤潤，嵐深日未開。
一山涼有樹，四壁淨無埃。
雞唱遠仍密，鳥飛低復回。
寧憂身已老，尚喜客能來。
六月周次公俞伯輝余子壽共飲
作者：韓淲
朝代：宋

煮餠了長夏，飽外非所憂。
既和以滑甘，亦用冷煖投。
芼之蔬茹嘉，一筯真良謀。
風軒置盆水，簾虛漾林幽。
更催石鼎煎，瀹此茗雪甌。
且足爲口腹，庶得少遲留。
山房無六月，微凉已颼颼。
庚伏始云中，不日天下秋。
善來二三友，閒身宜自由。
步可著兩履，汎可掉扁舟。
破壁委窮巷，孤城带芳洲。
初傳多黍稌，忽詔捕螟蟊。
但畏妨我詩，恒饑思難抽。
六言
作者：韓淲
朝代：宋

弈棋聊醒午醉，煮餠更逭夕餐。
一任長年三老，扁舟載我江干。
冉冉雲
作者：韓淲
朝代：宋

倚遍闌干弄花雨。卷珠簾、草迷芳樹。山崦裡、幾許雲煙來去。畫不就、人家院宇。社寒梁燕呢喃舞。小桃紅、海棠初吐。誰通道、午醉醒時情緒。閒整春衫自語。
再寄吳推官
作者：韓淲
朝代：宋

中秋天氣桂花發，正爾商量一首詩。
忽喜得書開復看，相思如夢見還疑。
偶然寫句封題去，何用成篇和答爲。
佳處因君又重賦，月明葉落滿庭垂。
再示子文
作者：韓淲
朝代：宋

悌弟其誰家，懽然友于兄。
飲我一盃酒，北客交舊情。
凉雨清晚雲，庭柯澹陰陰。
席間長少集，文獻各準繩。
是豈小故哉，宜醉亦宜醒。
再賦呈斯遠
作者：韓淲
朝代：宋

鵬鷃各相命，誰非逍遥遊。
何足控摶處，馮生一虛舟。
老身縛微官，是氣空橫秋。
歲月如斯夫，對君那得愁。
嘯歌遡流光，更上大堤頭。
好風從東來，孤懷眇難收。
冬日玉色木芍藥
作者：韓淲
朝代：宋

便覺風和滿縣新，一枝欺雪長精神。
東皇不肯羣芳謝，南國先回百里春。
簷外早梅猶隠約，籬邊殘菊已紛綸。
河陽善政催花發，如見霓裳舞太真。
冷尋
作者：韓淲
朝代：宋

冷尋盃酒滌書癡，半盞微醺又到詩。
門外屢成三尺雪，茫茫眇眇欲何之。
凈居院
作者：韓淲
朝代：宋

薄晚經禪悅，深更宿淨居。
急灘鳴斷岸，絕磴下荒墟。
茗椀僧同把，詩篇我謾書。
快歟聞梵唄，解榻見鐘魚。
凈慈西堂簡敬叟
作者：韓淲
朝代：宋

西菩無道潜，西林無義銛。
兩山錢塘湖，魚鳥空毫纖。
咄哉簡敬叟，老醜復何有。
火燄裏翻身，冷地裏合口。
誰謂天地大，而今歲月淹。
冬寒倍冽冽，夏暑常炎炎。
衆生難化度，少病少魔否。
引領而望汝，平荷蔭堤柳。
凉雨
作者：韓淲
朝代：宋

凉雨濯袢暑，中林動清觴。
一日亦易與，千古不可忘。
人物信消長，治運空微昌。
我有插架書，醉甚無慨慷。
凉雨·其一
作者：韓淲
朝代：宋

默坐看凉雨，山林有正聲。
冥濛元廣大，點滴半虛明。
雲葉才羣起，風枝又一傾。
信知塵易遣，徒亂雅難平。
凉雨·其二
作者：韓淲
朝代：宋

陂池浮月影，橋閘瀉風聲。
遠雨收還施，行雲翳忽明。
襟期看我醉，譚笑待君傾。
凉夜玉溪曲，行歌詠太平。
分韵得屏字
作者：韓淲
朝代：宋

雨聲心自醒，山色眼中青。
雌霓殷殘照，雄風寫疎星。
捉筆賦磊磈，行盃笑零丁。
坐久屢更僕，一任僵觸屏。
分韵得晚字
作者：韓淲
朝代：宋

三年西湖邊，薄宦良衮衮。
春風我欲歸，龍井不憚遠。
結客試幽尋，山深恨來晚。
初七夜半月色皎然忽聞吳山上鶴鳴
作者：韓淲
朝代：宋

雨止結霜華，片月載寒魄。
光芒星自稀，氣宇天更碧。
何處孤鶴鳴，聲落吳山側。
坐久神觀清，樓高夜方闃。
初七日
作者：韓淲
朝代：宋

晚來臺上坐，猶自說春歸。
可惜園林裏，都無花片飛。
榜人勞載酒，鷗鳥定忘機。
笑摘青梅子，停杯看雨肥。
初三日冬至雨中
作者：韓淲
朝代：宋

今年雲物風吹雨，山澗關門亦可書。
燒葉爐中煖紅酒，靜聽簷溜落階除。
初三日急雨湖山雲氣初霽樓居佳甚
作者：韓淲
朝代：宋

雨後見雲山，家林恨未還。
人生何自苦，身老定誰閒。
溶洩平輸處，縱橫羅列間。
幽幽清潤氣，樓迥自怡顔。
初三日雨
作者：韓淲
朝代：宋

一林梅花雨，香濕煙冥濛。
水流澗底清，聲落前溪中。
鳥飛既整暇，人意亦沖融。
今歲春來早，新萱已滿叢。
初九日
作者：韓淲
朝代：宋

山空草木長，明日欲立夏。
俄頃一蟬鳴，節物便相亞。
平心閲四時，益覺運而化。
殘杯了清晝，新香度深夜。
風雨陰陽間，悠悠嬾悲咤。
初九日上南豅二十日同成季訪俞伯輝
作者：韓淲
朝代：宋

二士我所尚，得閒遂幽尋。
盤桓南豅中，迤邐梅巖深。
長日藴輕暑，宿雨收積陰。
飄飄吹薄衣，遥遥豁煩襟。
綢繆敦宿好，留連匪他心。
泉石縱惟宜，爵服豈不任。
天運每如此，歡言理清斟。
初九日夜坐
作者：韓淲
朝代：宋

去冬十月已飛雪，於潛滿縣層冰結。
空齋老樹號朔風，客枕欲僵衾楮裂。
主人猶有酒澆愁，旦起相呼相煖熱。
坐中劉郎氣最高，抵掌歌詩雜言說。
流光不覺小至近，澗路摧頹門半閉。
兩年心事夜如何，窗撼山林聲又別。
牀頭兒啼衣尚單，竈下婢苦柴未爇。
麤官寸祿闕既遠，故舊尺書音更絕。
薄田舂米雨不來，欲釀一杯無麯糵。
蕭然默數長短更，惟恐寒氣吹燈滅。
明當一水瀉清泠，會見四山高嵽嵲。
重陰定自六出花，悵望同雲記捫舌。
初二日午後乘潮而上
作者：韓淲
朝代：宋

一帆風已過桐江，鷗鷺飛來不作雙。
回首長安在何許，亂雲吹雨滿蓬窗。
初二日南豅
作者：韓淲
朝代：宋

八年趁得梅花發，忽到窗前把一杯。
歲晚心情吾醉矣，人應問我數能來。
初二日大雪訪杰上人
作者：韓淲
朝代：宋

山中知我老，雪裏見僧清。
物色添幽意，年華近俗情。
樹遥風共晚，岸窄水初生。
一榻茶烟熟，更聞寒雀聲。
初二日寄昌甫
作者：韓淲
朝代：宋

病餘無緒可從容，健羨人能下上同。
秋冷芙蓉才弄日，晴烘巖桂又吹風。
枯榮車馬留還去，喧寂壺觴散復空。
老意苦心徒漫與，玉溪雲薄有來鴻。
初五日孔野雲同酌樓下取琴作白雲曲因和周倅所贈韵
作者：韓淲
朝代：宋

野雲彈白雲，聲寄徽外微。
胎仙舞三疊，生飛上華池。
徽弄瞬息間，是豈箏阮資。
孤桐本貞高，緩節調勿催。
天心古樂見，畫出彌明師。
志士不可聽，俗士不可窺。
落佩倒冠者，因之得希夷。
靈仙福地南，春風百草齊。
初五日聞遣戍
作者：韓淲
朝代：宋

摇落秋風急，蕭條易水寒。
悲歌誰激烈，宵雅自平寬。
本道尊中國，何庸伐可汗。
山居聞備塞，莫厭腐儒餐。
初八日
作者：韓淲
朝代：宋

轉覺春風滿鬢華，冷烟寒食動梨花。
年年縱有心情在，處處寧無語笑譁。
澗水細翻晴浪急，園林微轉午陰斜。
數聲紫燕芹泥濕，又入前村八九家。
初八日傳聞光州虜退又云東海之捷
作者：韓淲
朝代：宋

疆埸未云靜，家國疑摇摇。
深乎帷帳籌，公卿日以朝。
虜勢固不壯，虜騎固爲驍。
强弱士氣少，戰守民力凋。
荒山澗壑冷，歲暮風蕭蕭。
百草皆爛死，撲面黄葉飄。
梟鶹互鳴嘯，狐豺紛躑跳。
禿鬢祗枯藜，竚立天益寥。
恭惟我壽皇，恢復悉有條。
咄哉開禧臣，妄動尤虛囂。
女貞亦分裂，幽燕亂無聊。
賢愚世運厄，隆替華夏焦。
羌戎漢威靈，河隍唐僖昭。
民老曾何知，但願歸富饒。
中外持論平，致君舜與堯。
初八日登前山獨坐久之
作者：韓淲
朝代：宋

陰陰秋與白雲浮，山近林深上上頭。
千里纔成萬家邑，百川分繞一方州。
其間雞犬微茫處，此外鵾鵬莽曠遊。
明日黄花是重九，更尋橋月看溪流。
初八日送章丘赴省
作者：韓淲
朝代：宋

國家翰墨場，用是得多士。
公卿才大夫，大抵每藉此。
其如老伏波，非但一第爾。
衆俊路方闢，天地亦清美。
洋洋乃大對，聞者爲興起。
冠冕鳴佩玉，鋒鏑櫜弓矢。
成康庶幾及，武宣不必擬。
目今有輿言，萬古有載史。
我來見君行，榮名可以喜。
闊步隨春風，東華軟紅裏。
初八日雪
作者：韓淲
朝代：宋

江國春來淺，新年雪未闌。
雨霏初急急，霰集復漫漫。
固喜成三白，寧憂已十寒。
微吟窗色晚，清聽落聲乾。
初六日呈仲至兄聞告假欲還婺
作者：韓淲
朝代：宋

已是多疎隔，更言當暫歸。
歲新雲未解，風轉雪還飛。
曉岸蒼山古，春江白浪肥。
過家無宿留，急此醉芳菲。
初六日歸汎南豅已三鼓矣
作者：韓淲
朝代：宋

乍凉天氣翠煙霏，多少林花露未晞。
十里幽香秋醉去，一溪新月夜吟歸。
豈無僧舍居高遠，定有人家在隠微。
夜半鶴鳴猿嘯冷，灘聲鳴遶釣魚磯。
初六日民瞻古梅下留飲
作者：韓淲
朝代：宋

眼到梅花便有詩，園居支逕入疎籬。
崔嵬自與人高古，爛熳誰知我笑嬉。
煙濕遠荒吟不盡，雨收幽隠醉爲宜。
新年陡覺新愁少，坐對南枝更北枝。
初六日過尹家再和西軒韵贈子文·其一
作者：韓淲
朝代：宋

制宅思前緒，軒名到處幽。
不須論夢蝶，只是合盟鷗。
北望劉琨嘯，南遊庾信愁。
百年五字在，吾豈爲詩謀。
初六日過尹家再和西軒韵贈子文·其二
作者：韓淲
朝代：宋

家學流風懿，成才世自豪。
出羣能秀發，何獨類賢髦。
紬繹遺編富，規模古訓高。
青青秋桂子，餘事等毫毛。
初十夜雨十一日大雨呈趙守
作者：韓淲
朝代：宋

醮事初嚴雨已傾，神車西上百川盈。
坐令田里三農喜，身見邦侯一念誠。
歡動追鋒歸禁近，福迴眉壽奉親榮。
鬰攸洗凈餘氛後，開士畫傳禪月清。
初十日
作者：韓淲
朝代：宋

沉沉三日雨，衮衮四山風。
潢潦從浮汎，羣陰漫長雄。
深居何藉屐，矮屋且遮篷。
急歛身心住，徐看鼻息通。
初十日婺源得雨呈鄭宰
作者：韓淲
朝代：宋

蠶麥登時天氣晴，農田水利復關情。
纔看令尹靈祠禱，喜見閭閻甘雨傾。
宣境飛蝗猶猛虎，淮壖小醜致饑氓。
經從治國吾何幸，一枕新涼更解酲。
初十日黄仲明見過留飯却同至野趣飲茶·其一
作者：韓淲
朝代：宋

風力催雲雪，比鄰往復還。
穿林踏黄葉，沿澗看青山。
共飯因而款，煎茶益以閒。
歲寒如此過，他事肯相關。
初十日黄仲明見過留飯却同至野趣飲茶·其二
作者：韓淲
朝代：宋

山空吹雪意，草樹晚天寒。
烟抹忽收起，風行時坐看。
鷄聲村店遠，雁落市橋寬。
儘道閑多病，老身還自安。
別元默
作者：韓淲
朝代：宋

初不畏離別，亦不愛過從。
周遊老江浙，風雪還窮冬。
君侯故家秀，雅步非凡蹤。
鳴絃寄真尚，萬古開心胸。
胡爲憐我懶，縱論容愚憃。
留連一再旬，欲去寒意濃。
當知思齊賢，出處誠難逢。
草木凍欲折，冬嶺惟孤松。
別子似
作者：韓淲
朝代：宋

眼底年華此一時，相逢意氣得追隨。
清風朗月閒傾酒，流水高山漫賦詩。
我已衰遲君莫問，君宜光大我深知。
人間萬事邯鄲夢，海內交遊不記誰。
別希之
作者：韓淲
朝代：宋

雪裏江亭醉，何時復賦詩。
豈無閒地飲，那有主人奇。
忍別君言論，徒勞我夢思。
尺書頻寄取，莫負此襟期。
別德久丈
作者：韓淲
朝代：宋

四海轉庵老，清詩晚更傳。
幾回看點筆，頃刻誦成篇。
顧我直瞠若，別公還惘然。
放懷琴酒地，不覺已三年。
別斯遠
作者：韓淲
朝代：宋

卜居得幽曠，崇山倚長松。
夜窗風雨來，歲事忽已冬。
人或知子歟，我身爲從容。
此閒豈有待，彼忙竟何逢。
徒以蝸角微，展轉纏心胸。
栽田藝禾黍，伏臘可粗供。
功名不難辦，肉食皆鼎鍾。
別許叔開胡彥道併呈曾正中
作者：韓淲
朝代：宋

連天風雪滯行舟，更爲親朋一日留。
搜索新詩供大笑，旋沽濁酒洗離愁。
江橫水館漁村靜，山鎖僧房茅舍幽。
抖擻三年塵土夢，片帆西上玉溪頭。
別鄭盱眙
作者：韓淲
朝代：宋

谷口從遊久，流光恰六年。
湖山常盡日，樽酒或談天。
世豈無他士，公應自昔賢。
有閒應念我，歸去白雲邊。
別陳平甫
作者：韓淲
朝代：宋

清暑蓮堂上，何心詠別詩。
敢云歸計早，常恨結交遲。
林舘主人勝，江山客子宜。
相看在霄漢，折取桂高枝。
別靈耀寺同舍
作者：韓淲
朝代：宋

分明共學要工夫，欲話離情一句無。
肯把閑愁消日月，從教身世老江湖。
晴雲野岫明霜樹，寒日平川濕露蕪。
去去杜門思益友，只今搔首更踟躕。
劉克莊潛夫詩編
作者：韓淲
朝代：宋

等閑溫李相游戲，有底應劉獨怒嗔。
雅調縱教勝俗調，古人疑不似今人。
時閒作吏元非達，官滿歸鄉必是貧。
既往巖居惟野處，由來澤畔則江濱。
劉簿之婿游以詩來見且持昌甫書和韵答之
作者：韓淲
朝代：宋

空山落黄葉，天寒鴻雁鳴。
敲門袖詩來，一見喜且驚。
清揚固不凡，雅意方流行。
如天兩曜奔，如水百瀆傾。
是中有妙寄，冰翁必能名。
劉簿檄自安仁回泊天寧
作者：韓淲
朝代：宋

玉石村前捧檄來，氷溪蘭若小徘徊。
因僧定可了禪悅，與俗何能辜雅懷。
秋到山林風未脫，凉生絺綌雨須催。
遥知有句曾吟不，想象章泉更樂哉。
勞去姬
作者：韓淲
朝代：宋

香溫寶鴨枕痕收，眉黛空攢一點愁。
春盡絮飛留不住，樂天猶自說風流。
勿向
作者：韓淲
朝代：宋

勿向閒中懶却身，自家志意要精明。
書來眼下休粗看，事過手時多錯行。
血氣易令人喜懼，功名徒使我衰榮。
青山綠水雖瀟灑，莫被清虛誤一生。
北窗夜卧納凉
作者：韓淲
朝代：宋

暮煙和角带疎鐘，修竹軒窗一枕風。
月淡天高雲弄影，紗幮如水半曛中。
夜深便覺涼無暑，庭戶惟聞草蟲語。
參橫斗轉已三更，露氣襲人欲輕舉。
十一日
作者：韓淲
朝代：宋

八年山澗送春歸，流轉風光欲告誰。
草野其間無別種，芳華之外有殘枝。
燕鶑蜂蝶偏他好，雞犬牛羊不自持。
溪北溪南交舊在，輕雷吹動雨成絲。
十一日再贈器之
作者：韓淲
朝代：宋

浮家泛宅玉溪邊，小泊茶樓又過年。
山郡野花共酒盞，天街官柳望吟篇。
平吞餘子價可待，傾倒諸公譽正延。
日復故疆須老手，步歸青瑣伴金蟬。
十一日同處晦蒼筤喜雨
作者：韓淲
朝代：宋

清坐看凉雨，山林靜有聲。
交遊因共話，衰老欲何營。
風急初疑斂，雲低又苦傾。
爽然神觀定，籬逕不知塵。
十一日自湖團歸
作者：韓淲
朝代：宋

冬日雷鳴雨又多，田間流水最奔波。
民無稻食甚閒事，遲納苗時將奈何。
十一日過景瑜
作者：韓淲
朝代：宋

下郭山盤屋，軒亭景晏如。
淺斟留把酒，細字見抄書。
河洛無由返，江湖已定居。
子孫皆土著，魚米我還疎。
十一日道林同譚元輔賀州弈棋
作者：韓淲
朝代：宋

山林欣晚對，細和一篇詩。
欲醉那因酒，妄言却爲棋。
十一日郡守飯靈山閣夜坐新浮橋月中
作者：韓淲
朝代：宋

使君襟抱中秋月，閒飲賓僚醉野人。
倒載去尋高閣古，落成未試一橋新。
山城明歲當回首，雲路茲時好發身。
喚起嫦娥駕輪玉，不知何處著纖塵。
十一月晦
作者：韓淲
朝代：宋

沙鴈徒高下，荒雞任喔吚。
連山雲日過，夾澗雪霜吹。
葉逕濕仍滑，柴扉久易欹。
不知詩在否，詩亦費心思。
十七日·其一
作者：韓淲
朝代：宋

猶存人物作中興，世道休貪我獨能。
不覺百年消折盡，嵇康宜早愧孫登。
十七日·其二
作者：韓淲
朝代：宋

世界無人作不成，幾多姦宄暗經營。
寒來暑往癡迷過，消長盈虛理亂生。
十七日過潭守聽松
作者：韓淲
朝代：宋

推窗萬松林，雜沓且修整。
何須撫盤桓，姑以集幽聽。
十七日過譚守聽松
作者：韓淲
朝代：宋

溪堂不到又三日，忽有松聲來賦詩。
誤喜新涼風雨過，懶收窗下著殘棋。
十三夜携杯浮橋看月
作者：韓淲
朝代：宋

一輪秋月到天心，此夜全無雲片侵。
雅靜每於閒後見，孤高難向閙中尋。
漸圓漸好形神正，愈大愈明精氣深。
最是溪間波影裏，金光摇動玉沉沉。
十三日方齋·其一
作者：韓淲
朝代：宋

麥秋蠶月雨收晴，城郭山林到處行。
不是惜春尋小醉，忍教投老轉多情。
啼鵑渺渺翻梁燕，夢蝶蘧蘧出谷鶑。
記取招邀一杯酒，與君宜戲也宜驚。
十三日方齋·其二
作者：韓淲
朝代：宋

捉得春風住三日，明年依舊百花香。
酒盃滿後同誰飲，詩句成時只自狂。
金縷聲銷非幻景，玉華煙散任仙鄉。
靈山翠滴冰溪水，只這閒情話更長。
十三日次韵春伯
作者：韓淲
朝代：宋

忍浣城郭塵，來訪南豅友。
留連既聽雨，放浪亦市酒。
誰知桂滿門，自覺香在手。
秋思今如何，閑吟爲之久。
十三日自趙十家同諸友步至浮梁
作者：韓淲
朝代：宋

淥淨偏浮月，清虛正得秋。
半酣元有興，投老却無愁。
露氣遠猶見，煙光冷不收。
孤城對蕭寺，新鴈便滄洲。
十三日至草衣院因上靈山閣
作者：韓淲
朝代：宋

塔院橫塘草，階梯大谷林。
風聲迷近渚，雨氣暗遥岑。
索麵僧回鉢，持醪客屢斟。
依歸從早出，靜寄得幽尋。
十三日誦水生挑菜渚煙濕落梅村之句成詩十首·其一
作者：韓淲
朝代：宋

夜來微雨過，澗谷生春水。
土脈肥薺苗，煙痕带梅蘂。
十三日誦水生挑菜渚煙濕落梅村之句成詩十首·其一〇
作者：韓淲
朝代：宋

潦倒春無藉，山深不出門。
籬根尋野菜，花外見煙村。
十三日誦水生挑菜渚煙濕落梅村之句成詩十首·其七
作者：韓淲
朝代：宋

婀娜煙中梅，花飛有底急。
蜂觸香車來，煙凝爲誰濕。
十三日誦水生挑菜渚煙濕落梅村之句成詩十首·其三
作者：韓淲
朝代：宋

柱杖牆陰潤，閑尋薺菜挑。
不禁芳草外，初日下梅梢。
十三日誦水生挑菜渚煙濕落梅村之句成詩十首·其九
作者：韓淲
朝代：宋

一年春好處，都在水邊梅。
似雪因風起，和煙带月來。
十三日誦水生挑菜渚煙濕落梅村之句成詩十首·其二
作者：韓淲
朝代：宋

元宵天氣好，梅謝薺還生。
野水浮煙雨，孤村带鳥聲。
十三日誦水生挑菜渚煙濕落梅村之句成詩十首·其五
作者：韓淲
朝代：宋

水國春已生，微波漾洲渚。
時見挑菜人，臨風自凝佇。
十三日誦水生挑菜渚煙濕落梅村之句成詩十首·其八
作者：韓淲
朝代：宋

雨後乍晴時，春意滿村落。
香處是梅花，青煙動林薄。
十三日誦水生挑菜渚煙濕落梅村之句成詩十首·其六
作者：韓淲
朝代：宋

晴村多暖靄，花處是輕煙。
梅片紛紛下，迎人到酒邊。
十三日誦水生挑菜渚煙濕落梅村之句成詩十首·其四
作者：韓淲
朝代：宋

踏青何處去，春事歸野菜。
便覺與時新，閒身尤可愛。
十九日
作者：韓淲
朝代：宋

吹鼓打笛農禱雨，都道小禾遲者乾。
高邙之田已如此，低漥晚稻難更看。
官司只怕放苗頭，田里豈但餬口憂。
政在養民舜之政，損下益上非所求。
十九日
作者：韓淲
朝代：宋

瀰漫陰雲黑且白，今日望下還又晴。
憒憒一霎蒸熱氣，願聽垂霤打簷聲。
十九日回塗與鄭一矯首不能去·其一
作者：韓淲
朝代：宋

叢祠寒靄舞神鴉，歸路禾場日未斜。
回望幽人在深隠，山明紅葉水明沙。
十九日回塗與鄭一矯首不能去·其三
作者：韓淲
朝代：宋

行吟應更笑劉伶，醉裏雲山傳逸心。
華髮蕭蕭天廣大，歲寒碧色是松林。
十九日回塗與鄭一矯首不能去·其二
作者：韓淲
朝代：宋

離城過縣訪深幽，不許凡人識路頭。
暫得相看易相遠，煙橫雲遶謂何求。
十九日散步春浦因看山池梅花繽紛而酌
作者：韓淲
朝代：宋

晚香梅落小池春，老意閒隨歲事新。
山靄乍收斜日澹，一軒恰醉兩三人。
十九日過耿運幹
作者：韓淲
朝代：宋

春風池館水溶溶，杏淺梅深柳意濃。
拄杖橫臯穿麥壠，傾壺中沚見雲峰。
有來好事能同適，儘把閒吟不自供。
莫道澗湖相去遠，要驚心賞每難逢。
十二日次韵昌甫·其一
作者：韓淲
朝代：宋

苦覺今春雨易晴，蠶忙頗早麥垂成。
周遭兩縣相望地，不但歸田望歲情。
十二日次韵昌甫·其二
作者：韓淲
朝代：宋

紛紛寺觀占溪南，不是瞿曇即老聃。
何有閒人更周孔，况兼巷語鬭街談。
十二日灌園·其一
作者：韓淲
朝代：宋

桑蔭未移山照晚，曲塘橫岸小軒窗。
不知秋思今多少，巖桂芙蓉開酒缸。
十二日灌園·其二
作者：韓淲
朝代：宋

秋高山靜一簷月，只許清光醉老身。
蓬藋之間見花竹，灌園休說漢陰人。
十二月二十八日
作者：韓淲
朝代：宋

寂寂園中林，脈脈林下泉。
蕭閑歲云暮，老身欲何言。
不畏日月駛，但笑霜雪繁。
人生本非惡，往往迷宿愆。
昏明夜復旦，寒雲滿空山。
瓶儲粟粒罄，交舊無往還。
塵埃豈不知，冠緌易牽纏。
五鼎食與烹，寸景能幾年。
心境互生滅，雅俗相移遷。
危坐明檠燈，爐香更清然。
十二月入城因步城東
作者：韓淲
朝代：宋

霧暖南溪路，日斜東郭門。
老身愁近俗，閑步喜前村。
訪舊尋詩話，同來取酒尊。
幾多山樹外，梅動影黄昏。
十二月六日
作者：韓淲
朝代：宋

小園梅樹已吹花，山映疎林水映沙。
風信不禁時動蕩，雨絲維見日交加。
雖無清影爲吟筆，猶有繁香在物華。
我老一杯隨意飲，數聲歸雁落天涯。
十二月初九日雪尹子潛來
作者：韓淲
朝代：宋

九峰庵上雪中眠，夜半寒枝落枕前。
虛曠益知身老大，靜深惟覺夢清圓。
山圍漠漠無通路，田缺幽幽有暗泉。
雅志能來得同榻，雨巖人必爲吟傳。
十二月十二日雪
作者：韓淲
朝代：宋

欲雪既雪復未雪，短衣數挽從百結。
橫溪過澗起輕冰，舉首長歌時叫絕。
莽莽歲寒殘臘月，梅花前村後村發。
橋頭獨釣任漁翁，千山萬徑不可滅。
十二月旦
作者：韓淲
朝代：宋

雪後寒簷滴，青燈夜看詩。
人情雖已甚，物色又何其。
永永孤城漏，垂垂老境時。
瑠璃剪木葉，今歲是冰枝。
十二月旦禪月臺問梅
作者：韓淲
朝代：宋

山臺見疎梅，野氣挾寒力。
春從花際來，晃漾水南北。
吟邊人已深，妙處我已得。
鴈裂一聲中，蒼然起暮色。
十五日夜月蝕聞差中舍正言監測清臺
作者：韓淲
朝代：宋

慶元三年中元日，是夜更餘驚月蝕。
須知穢巷亦喧呼，見說清臺正推測。
昏昏已作赤朱紅，閃閃猶成墨漆黑。
磨刀急斬蝦蟇精，天眼光明無變色。
十五日將入章泉上饒有句次韵
作者：韓淲
朝代：宋

上郭綿綿山，夾路悠悠水。
尋春問詩翁，興寄豈有已。
持觴得茂宰，抵掌笑行止。
坐中呼烏烏，酒酣徒熱耳。
十五日將入章泉上饒有句次韵
作者：韓淲
朝代：宋

諸賢送我入章泉，問訊泉頭不老仙。
更把一盃同醉倒，閒忙出處本忻然。
十五日晴窗
作者：韓淲
朝代：宋

絳霄誰復記宣和，燈市錢塘未覺多。
香動軟紅迷錦繡，醉扶嬌翠入笙歌。
南來漸向百年久，北望其如前日何。
門外兒童正呼笑，小窗晴色且吟哦。
十五日玉山道中見文蔚買酒送之
作者：韓淲
朝代：宋

雪嶺吹寒霧，行田過遠村。
班荆得佳士，促席置清尊。
官業從茲始，離懷不用論。
洋洋晁董對，指日上金門。
十五日齋素
作者：韓淲
朝代：宋

清晨却葷茹，茗事煎胡麻。
豈無素心人，潔齋避風沙。
月已秋氣中，能來我山家。
凉襟何待吹，宴坐且勿譁。
十八日
作者：韓淲
朝代：宋

一年難得是芳時，花柳暄明易滿枝。
人處其間無不有，事思以往總何宜。
清和天氣雨頻斂，冷澹風光日緩移。
交道從前要申固，惜春固可共尋詩。
十八日小暑大雨
作者：韓淲
朝代：宋

申禱山川便作霖，耘苗時候想田深。
且欣小暑能如此，更願新秋得似今。
早稻欲花將就實，晚禾成葉未抽心。
天應不忍焦勞意，直自初栽已望陰。
十六夜月
作者：韓淲
朝代：宋

去年倦卧關門睡，前歲扁舟爛漫遊。
莫道迎簷一杯酒，婆娑孤影也扶頭。
十六夜看月
作者：韓淲
朝代：宋

夜久羣動息，巡簷尚何觀。
庭空葉忽墜，琤若摧琅玕。
芒寒星彩動，霜氣尤瀰漫。
誰知太虛中，運此寶月團。
須臾一雁叫，飛下溪流灘。
十六日
作者：韓淲
朝代：宋

雪飛三日暗烟霧，雪住三日埋冰霜。
盡道春來須解凍，不疑臘盡未回陽。
樓臺矚望猶如積，城市驅馳殆欲僵。
辛苦農家應擊壤，遺蝗入地麥青長。
十六日·其一
作者：韓淲
朝代：宋

不恨常疎隔，何疑欠討論。
同心惟設飯，盡興亦空罇。
日與樵爭席，時看子候門。
山場風莽廣，溪港雨沉昏。
十六日·其一
作者：韓淲
朝代：宋

紙上閑看舊談語，尊前試舉近歌詞。
夜冷小窗欣我獨，歲殘深谷待他誰。
十六日·其三
作者：韓淲
朝代：宋

蘂瘦枝冰亦自花，出林欹岸轉清華。
蕭蕭宿草堆黄葉，瀝瀝幽泉洗白沙。
十六日·其二
作者：韓淲
朝代：宋

寒水浮沙急，昏煙擁樹深。
茅茨得幽隠，藜杖失荒尋。
地暖疎梅發，籬虛敗葉侵。
終風驚達夜，未雪苦多陰。
十六日·其二
作者：韓淲
朝代：宋

梅花不怕風霜雪，儘遠儘荒山儘寒。
時有幽人爲酬酢，片香吹動忽漫漫。
十六日·其五
作者：韓淲
朝代：宋

山愈高時氣愈深，水多流處影多侵。
翠禽急羽知人意，時啄殘英落粉心。
十六日·其四
作者：韓淲
朝代：宋

近行遠立忽低攀，不覺繁香入袖間。
既是孤高還潔雅，凡情於汝信何顔。
十六日終夜雨
作者：韓淲
朝代：宋

雨簷經月不通流，一夜垂垂得滿溝。
塵斂小園應菜甲，地甦長畝見禾頭。
暑消未足添吾詠，歲熟當能解國憂。
少待甘霖遍江海，老夫亦欲具扁舟。
十六日至章泉水
作者：韓淲
朝代：宋

山愈深時地愈高，春尋積李散崇桃。
林廬但覺無塵話，田里那知有載醪。
華髮蒼顔俱老大，清泉白石更周遭。
常年每厭居城郭，時復從翁敢憚勞。
十六日過萬頃新田
作者：韓淲
朝代：宋

別墅能懷謝，開軒既有雲。
大田還築室，小醉話知聞。
葉縣仙非俗，蘭亭字不羣。
吾儕今老矣，隨意度朝曛。
十四日
作者：韓淲
朝代：宋

梅花如雪滿春山，元夕都來一日間。
天以客尋詩句好，香隨人與酒盃慳。
十四日·其一
作者：韓淲
朝代：宋

淡淡春晴晚，窗前燕子飛。
酒盃誰共飲，詩筆自孤揮。
上冢家山遠，下湖仙苑稀。
空多冶遊者，扶醉趕門歸。
十四日·其二
作者：韓淲
朝代：宋

風花郭店路，靈井隔雲溪。
渡水魚爭出，隨山鶑亂啼。
只疑身未老，不信夢還迷。
今日逢寒食，西湖春草萋。
十四日下郭趙園
作者：韓淲
朝代：宋

老圃堂前看晚晴，近溪時聽鬭船聲。
不知遠境干戈意，但覺憑軒筆硯情。
十四日推枕引酒信筆書此
作者：韓淲
朝代：宋

空云春晝長，明晦苦參錯。
連朝服衾枕，疲苶不可作。
豈唯慮歸舟，去沒逢蛟鰐。
卧聞耕桑家，種敗蠶栖箔。
憂來故耿耿，政爾須杯勺。
酸甜無正味，聊以慰寂寞。
譬如無絃琴，亦寓山水樂。
十四日竹居翫月
作者：韓淲
朝代：宋

柳垂田水浸籬橋，月上蒼茫影動摇。
秋不爲他人事改，時間徒自客魂銷。
歌聲感耳如何夕，酒力熏心匪一朝。
推枕覺來風四起，凉侵雙鬢髮蕭蕭。
十日上饒次韻
作者：韓淲
朝代：宋

菊開即重陽，蝶愁何必論。
今朝縣齋冷，松竹照清樽。
雅致信無極，世俗慚不根。
爲酬夜來吟，請從陶令言。
十月初十日
作者：韓淲
朝代：宋

南窗午逾暖，日氣烘人衣。
徒有蒼蠅聲，甚無鴻雁飛。
老身漫自伸，老眼其疇依。
摩挲根塵間，瓦溝霜已晞。
十月十九日頭昏痛忽教授過別
作者：韓淲
朝代：宋

卧病空山裏，公來忽語離。
風行殘葉日，霜淨早梅時。
湖上探龍井，天邊入鳳池。
西疇富魚蟹，能復寄清詩。
十月十六日同器遠晚步童遊橋·其一
作者：韓淲
朝代：宋

濯錦江頭水自清，行人多少望橋行。
橋中不識橋邊景，橋下莫知橋上情。
十月十六日同器遠晚步童遊橋·其二
作者：韓淲
朝代：宋

濯錦江頭小佛廬，二三良友亦同居。
僧敲暮鼓朝鐘處，舒卷一編賢聖書。
十月旦日過雲林
作者：韓淲
朝代：宋

雲林起清霜，山寒紅日吹。
城郭催租日，田家穫稻時。
仲尼雖少賤，李廣漫多奇。
好事能相覓，茅簷曝晴曦。
午坐·其一
作者：韓淲
朝代：宋

晴初小院窗半開，階下草色侵莓苔。
清風徐徐木陰寂，禽鳥自鳴時自來。
午坐·其二
作者：韓淲
朝代：宋

家家蠶事採桑歸，繭箔才收又整機。
辛苦一春成絹後，村農誰是著新衣。
午坐聞鵝鳴
作者：韓淲
朝代：宋

深居耳識迥，斂此神氣精。
窗簷隔林塘，杳杳鵝鸛鳴。
數聲徹我聽，益養閑適情。
更覺瓶中梅，於人有餘馨。
午日趙鈐轄同坐溪旁望靈山雲氣次韵
作者：韓淲
朝代：宋

塵俗自塵俗，幽奇自幽奇。
競渡殊污人，正爾無所之。
城隅白雲堆，涌出靈山詩。
不可磨滅者，天欲鑄偉辭。
是大有佳趣，豈問庾元規。
舉扇勿障風，吾與子同歸。
午步
作者：韓淲
朝代：宋

氣晴天惟澄，春物自朝暮。
沿流陟危磴，絕壑理幽步。
雲根見泉脈，僧房杳回互。
豈無我同心，杯來飲爲度。
午步
作者：韓淲
朝代：宋

養花天氣半陰晴，啼鳥水邊三四聲。
遊人往來莫漫賞，多少古今風物情。
午炊祖教寺
作者：韓淲
朝代：宋

青田白水插秧時，行盡山坡路轉低。
初日漏雲時漲潤，踏歌聲裏子規啼。
午睡期思書堂
作者：韓淲
朝代：宋

所謂伊人天一方，園枝新好寄東窗。
八表濛濛忽時雨，不知平陸已成江。
午睡醒聞鳩
作者：韓淲
朝代：宋

鳴鳩亭午喚春陰，不記凉風氣候深。
殘酒醒來吟筆在，小山叢桂得芳尋。
午窗
作者：韓淲
朝代：宋

午窗寒日聽松風，散髮梳頭睡眼中。
情話堂深書帙滿，老身何地不從容。
午窗羽客相訪
作者：韓淲
朝代：宋

客從赤城來，氣貌霜髮古。
破裘傲寒色，忍與世仰俯。
時能茹芝朮，謂可生毛羽。
物外有高風，相期到瑶圃。
午窗驟雨
作者：韓淲
朝代：宋

日暖石礎潤，雷雨響空山。
草木盡披霏，雲氣滿窗間。
我方岸幘坐，與客談笑間。
會當乘少霽，午陰聽潺湲。
半塘寺法華童子塔和石刻韵
作者：韓淲
朝代：宋

生公曾坐講，童子本來明。
寂寂春光晚，半塘流水清。
身心爲淨土，千古話風鈴。
禮塔四方靜，巡簷一片聲。
南唐畫有宣和題
作者：韓淲
朝代：宋

南唐三主御屏風，流轉宣和畫苑中。
今日江南談舊話，遺黎無泪濕青紅。
南坡
作者：韓淲
朝代：宋

空青老仙伯，有子愛溪山。
誰信南坡路，依依泉石間。
南屏山看金鯽魚思東坡
作者：韓淲
朝代：宋

南屏金鯽魚，蘇仙昔嘗觀。
後來臨池人，誰能散餘餐。
西湖多勝處，見此心獨寬。
乃知賢達遊，百世留清歡。
我來秋初晴，凉風動澄瀾。
洋洋復潑潑，兩兩時單單。
相彼纖介爾，賞音猶獨難。
士生天地間，寂寞何足嘆。
南山
作者：韓淲
朝代：宋

霏霏南山來，此意足怡悅。
昏旦氣候間，櫺疎互明滅。
南庵聽琴
作者：韓淲
朝代：宋

霜晴隨意到南庵，近有溪流遠看山。
小醉情懷聽別鶴，數聲清弄入幽閒。
南泉
作者：韓淲
朝代：宋

白雲洞邊流水聲，春風桃李鳥和鳴。
客來掃塔無餘事，一宿僧房詩思生。
南窗日午困坐
作者：韓淲
朝代：宋

困頓南窗日，衰頹畏隙風。
酒因寒得策，茶與睡書功。
不比馮唐老，渾如阮籍窮。
驚心還嗣歲，隨意過殘冬。
南臺
作者：韓淲
朝代：宋

春登臺處溪山好，煖靄時吹淡淡風。
試以閒身供酒琖，也知人與我能同。
南臺
作者：韓淲
朝代：宋

木老地平靜，直北萬家城。
小立興懷處，憑高眼更明。
南豅步入北豅
作者：韓淲
朝代：宋

一塘春水野花間，田缺溝流轉草閒。
正是冷煙寒食後，蝶飛飛去鳥關關。
南豐宋郎中夫人曾氏挽詩
作者：韓淲
朝代：宋

奕奕南豐氏，新碑見母儀。
相夫郎省日，從子法曹時。
懿美人皆仰，隆恩世所推。
流芳當益大，雙鳳印纍纍。
卜算子
作者：韓淲
朝代：宋

一雨已秋深，月色寒而靜。夜半披衣草樹間，玉露團清影。長笛倚樓聲，聽徹還重省。手啟柴門倦復關，雲臥衣裳冷。
卜算子
作者：韓淲
朝代：宋

煙雨海棠花，春夜沈沈酌。寒食清明數日間，人也須行樂。不怕笛聲長，只怕風兒惡。燭影紅酣寶篆香，樓上黃昏角。
卜算子
作者：韓淲
朝代：宋

花底醉東風，好景宜同壽。海角天涯今幾春，邂逅新豐酒。內集記高陽，南渡閒回首。但願長年飽飯休，一笑風塵表。
危坐
作者：韓淲
朝代：宋

寒燈夢初覺，危坐收此心。
心亦合自收，無念即清深。
舉足塵埃起，盈顛霜雪侵。
枯禪縛意馬，練養無胎禽。
危坐
作者：韓淲
朝代：宋

行藏何事老相侵，流水高山自古今。
强把詩書連夜讀，喚回燈火十年心。
人間富貴非難有，聖處工夫索愈深。
不覺雨聲吹入耳，秋風窗下一沉吟。
即事
作者：韓淲
朝代：宋

蒲葉亂陰雨，藤花開煖風。
澗流欹岸遠，山逼小亭空。
躍黽疎叢外，啼鶑密樹中。
望隨橋上下，行過屋西東。
去年間在北高峰下邂逅示我竹枝歌
作者：韓淲
朝代：宋

方家谷裏劉家寺，書記忽云寧少耘。
吳人莫唱楚人曲，腸斷竹枝誰忍聞。
參寥泉
作者：韓淲
朝代：宋

湖光佛寺古，山色泉水清。
蘇仙則已遠，名字空含情。
西風動林松，琴瑟有餘聲。
我來揖而酌，一飲百慮輕。
朗吟兩石碣，脊記眼爲明。
當年彼比邱，亦足得此生。
又和趙路分韵·其一
作者：韓淲
朝代：宋

萱芽爭出柳眉舒，積雪霜凝未盡除。
一陣暖風殊著莫，傍人啼鳥亦忻如。
又和趙路分韵·其二
作者：韓淲
朝代：宋

小橋晴步正徐徐，誰把詩箋滿意書。
且讀且思歸且歎，山林邱壑我隣居。
又次趙倅五日即事韵
作者：韓淲
朝代：宋

水斷浮梁地愈偏，山人不記艾花天。
深林礙屋猶多竹，積翠滿庭無復萱。
蒸溽既難尋筆硯，荒凉豈易飲觥船。
不因別乘離騷句，那得斯時有是言。
又題浮丘亭
作者：韓淲
朝代：宋

凌風高挹浮丘袂，城郭山川正晚春。
不爲小亭清坐久，老來隨處著閒身。
叔逢尊兄同二猶子季夏奉先翁南山先生初忌祠事宿安固山房長姪賦詩和章盈握余時客峨下莫與省掃東望悲哽入秋廼能賡載隨韵寫情不敢自以爲詩也
作者：韓淲
朝代：宋

詩筒南山來，緘題手親揭。
三年蓼莪廢，楚愴不堪說。
向來志顯揚，豈不願華燁。
自量分予薄，斂退畏官熱。
所冀短日延，得奉蘭羞潔。
物聚斯有散，中豈長盍盍。
吾翁燭此理，至言不苟發。
謂宜發老更，前後祝哽噎。
洞天俄趣還，玉鎖一笑掣。
百年會歸盡，九原疑可作。
傷心北岡松，長掛東嶺月。
遥聞朱煒末，省掃俎豆列。
我獨滯三峩，轉燭半年別。
一生未禪悅，靜慮已朝徹。
眷此顧復恩，追遠倍悽切。
阿兄抱淵靜，諸阮更姱節。
無忘溪翁銘，念念攸好德。
靈源濬演迆，可使中遏絕。
我雖懦不武，憤世能激烈。
庶無忝所生，願賦濂溪拙。
叢薄
作者：韓淲
朝代：宋

叢薄欲微雨，絕壑留餘寒。
隴麥已黄熟，園梅尚青攢。
宛宛路轉坡，激激流起湍。
卧瓶擲酒椀，開奩理香槃。
古城寺
作者：韓淲
朝代：宋

柳陰花氣弄晴絲，村北村南總見之。
人意不驚春動蕩，小來山寺一篇詩。
古鬲次韵成季
作者：韓淲
朝代：宋

俗物敗人意，淺陋欲曷澣。
吾行半天下，綿邈歲月嬾。
空空持一身，貿貿著兩眼。
心知瑚璉珍，黄流在中瓚。
良玉豈易逢，金鑄得亦罕。
孰謂山之幽，因仍對茶椀。
彼鬲乃爾奇，奚待識者斷。
蕩掃盆盎空，儼雅古風滿。
文篆異代遠，姑以耳目限。
天大寰海波，窺測笑蠡管。
傳觀用燎沉，留連爲之款。
句
作者：韓淲
朝代：宋

玄機未易窺。
史德脩所泊湖園正對嘯臺坐久荷香四起凉甚
作者：韓淲
朝代：宋

菱葉荷枝貼水香，誰知五月此追涼。
一簾之外孤山寺，身在他鄉若故鄉。
同世昌尋春
作者：韓淲
朝代：宋

春風清曉尚微霜，近午寒收日漸長。
步穩路平山滌靄，眼明溪淨水生光。
珍禽啼鳥猶能樂，野草閑花亦自香。
回首紅塵是城市，林間詩酒試平章。
同吳永伯行田宿小寺
作者：韓淲
朝代：宋

冉冉春煙山半昏，遠林荒草際斜曛。
人家幾點望中見，雞犬數聲何處聞。
不奈客愁驚晚歲，空餘詩思入行雲。
青松影下歸來路，野寺對牀還醉醺。
同周兄南仲遊滄浪
作者：韓淲
朝代：宋

滄浪之居蘇子美，滄浪之水僅清泚。
闔廬城中今何年，宛轉依稀無乃是。
石鑿鑿兮岸靡靡，紫荇浮煙復雲委。
林空鳴禽時感耳，我亦爲渠聊步屣。
千古萬古一長史，非網打盡那得爾。
清風明月誰匪閑，同遊之者子周子。
青春已深炫桃李，寒食清明數日裏。
滄浪之水不可比，滄浪之歌不可擬。
同周次公步尋起雲舊基次韵
作者：韓淲
朝代：宋

起雲亭不見，立盡水邊人。
滿眼高情少，驚心得句頻。
龜毛真兔角，鳳翼漫龍鱗。
山澤行吟久，淵明漉酒巾。
同孟守出溪亭視漲和嚴解元韵
作者：韓淲
朝代：宋

滾滾溪亭雨未休，偶陪小隊得來遊。
蠶桑時候將何望，燕麥風前信隠憂。
民力已殫誠易與，天心非遠不難籌。
果然香火開晴色，從此年登定有秋。
同尹一遊茶山齊賢繼來
作者：韓淲
朝代：宋

蒸雨隘閭巷，茶山午風清。
同吟方齋人，禪老相送迎。
隔城带湖光，更約暢敘情。
輕雲轉雷晚，靜定天宇明。
同成季過余應卿竹軒
作者：韓淲
朝代：宋

水源沙地日穿籬，破午清風動蕩之。
不是輕陰過樽酒，故教行色到吾詩。
同施教授東濠看荷花和韵二首·其一
作者：韓淲
朝代：宋

行雲吹盡沒纖痕，湧月浮空到碧瀾。
濠上更看荷花發，夜凉無計凭欄干。
同施教授東濠看荷花和韵二首·其二
作者：韓淲
朝代：宋

醉醒絺衣尚酒痕，空思清論捲濤瀾。
一詩又得圓前夢，依約風花十二欄。
同昌甫坐雪觀看權巽中詩因和其雪句
作者：韓淲
朝代：宋

雪中來雪觀，談妙非波旬。
山僧亦攝衣，兩手揖座人。
似以眼諭心，謂言在茲辰。
况復章泉翁，蒼華岸烏巾。
知我所居近，喜我與寺隣。
共翻瘦權詩，一條綺麗塵。
是事夫如何，歲寒梅自春。
同昌甫觀趙將所錄龐白蘋與其諸父兄詩
作者：韓淲
朝代：宋

蕭條壯客見王孫，誰說中原舊相門。
今日行間爲惆悵，白蘋洲上有吟魂。
同昌甫遊瑞應峰一宿次韵
作者：韓淲
朝代：宋

十載嘗同望此山，雅懷幽意頗相關。
豈期苔竹隨公去，應笑錢塘見我還。
洗夢唐人詩句裏，驚霄前哲石碑間。
秋風古寺一盃酒，老覺心情只欲閒。
同昌甫陪朱虞卿約尹鄭二士飲食艮堂
作者：韓淲
朝代：宋

到處逢春酌，閑吟過此生。
落花亭上飲，芳草岸邊行。
我亦非無興，人應不負情。
風光共流轉，樓外遠山明。
同景瑜諸人飲于橫碧·其一
作者：韓淲
朝代：宋

老我强言笑，因人閒往還。
凄風落寒雨，野寺藏空山。
寄懷文字中，放手盃酒間。
衰草翳石梯，長杉映柴關。
同景瑜諸人飲于橫碧·其三
作者：韓淲
朝代：宋

殘僧項黄槁，兀兀度朝昏。
摩指因睡眼，苦寒常閉門。
爐熏柏子香，客來忘所言。
試與之飲酒，亦盡一瓦盆。
同景瑜諸人飲于橫碧·其二
作者：韓淲
朝代：宋

夜色起佛屋，遥遥一鐘鳴。
年運今何時，共此觴咏情。
竹爐熅深煖，紙窗留微明。
舉手揖坐客，爲善無近名。
同景瑜諸人飲于橫碧·其四
作者：韓淲
朝代：宋

歲月不待人，初寒迫深冬。
慨予歌聲長，天地亦改容。
歌罷擲酒盞，忽然動昏鐘。
風餘雪霏霏，鴉棲鴈雝雝。
同譚守登跨鶴臺
作者：韓淲
朝代：宋

昔守王道甫，作此跨鶴臺。
金行露氣高，嘗同斸蒿萊。
九日長沙歸，晦翁命予杯。
至今清夢長，寂寂令心哀。
君侯我輩人，能賦有餘才。
復茲菊花秋，登臨爲徘徊。
子美高李句，萬里風雲來。
世道古猶今，興也何悠哉。
同趙判院桂秀才過太霞廣信看雪因飲澗梅
作者：韓淲
朝代：宋

山色富昏曉，澗痕餘濁清。
惟詩是我興，不飲非人情。
思仙窮有頂，入寺說無生。
冷蘂疏枝底，夜歸虛籟聲。
同遊山前道院訪晉陵道士
作者：韓淲
朝代：宋

閒思羽客約詩人，覓徧幽窗到竹陰。
天近地嚴扃寶笈，道通仙隠得清琴。
因成行去憑虛望，不見歸來何許尋。
珍重同遊先寫句，薰風城市有山林。
同鄭一過方齋又往山堂初夜微風雨作步至城外
作者：韓淲
朝代：宋

得雨逢秋一醉同，老身隨處爲從容。
笑花齋外言談久，桂樹門邊步武通。
漫挾兩兒常兀兀，既來三友莫怱怱。
夜凉共踏朦朧月，贏取歸橋滿袖風。
同鄭子華棋局作梔子詩
作者：韓淲
朝代：宋

郊居多幽香，衣被風雨之。
樵青採掇歸，清氣尤華滋。
枰棋了勝敗，蠻觸彼一時。
鮮鮮何滿叢，瑶葩賦山梔。
同鄭處晦尹子潛過趙十
作者：韓淲
朝代：宋

老去吟何味，分明水一杯。
目前輕過節，身外待尋梅。
尚以同盟至，寧云不速來。
此時心寸折，猶幸小徘徊。
同醉僧夜坐鄭一書房
作者：韓淲
朝代：宋

空山带荒溪，小窗語寒燈。
寂歷歲云徂，醒眼猶拊膺。
訪友得幽伴，無人醉閒僧。
地爐火深紅，瓶梅影鬅鬙。
同黄靖州閑步
作者：韓淲
朝代：宋

秋淨晴原日，因行過屋東。
歸來三載後，猶得五人同。
問訊荒園外，周遊並舍中。
留連一盃酒，還我舊家風。
向親回自宣城出示十二姪送行詩次韵寄之
作者：韓淲
朝代：宋

最來誰作送行詩，山疊昭亭水宛溪。
蠟屐定須同探賞，錦囊贏得是提携。
索居野外薰風起，回望天涯落日低。
往事舊遊空太息，老身今已分扶犂。
吳判官野閣詩述先公甚勤次韵謝之
作者：韓淲
朝代：宋

我登野閣思過庭，吻角欲語徒悲鳴。
麗譙西池水木秀，當年手種年年生。
五六十春幾交印，幕畫英遊應接軔。
由來感舊誰發揮，龍光斗牛知令問。
詩來喚醒醉夢中，一日好事傳江東。
吳公治行天下美，隠然蓋本西漢風。
大抵軒窗數間屋，雅俗升沈堪躑躅。
光前絕後得名章，便覺流芳爭誦讀。
夕陽淡月色朦朧，想公退食書自工。
黄卷之間欠伸處，催煎茶椀呼家童。
妙聲直啟重玄鑰，惠徼先君寧苟作。
其孤衰微但下拜，猶向霜天辱杯酌。
吳子似以長句爲贈次韵
作者：韓淲
朝代：宋

玉石村船子欲歸，相逢只合醉如泥。
平生學識知何患，隨世功名信不迷。
浪飲未應愁劑量，放言寧復究端倪。
象山經得堂之記，出處升沈惜此題。
吳德夫侍郎挽詩·其一
作者：韓淲
朝代：宋

葵軒鑪韛大，成鑄幾英才。
絕歎長沙久，常欽蜀道回。
豸冠千仗聳，鳬舄九關開。
持漕西江日，深慙過我來。
吳德夫侍郎挽詩·其二
作者：韓淲
朝代：宋

不爲盆盎淺，直欲挽狂瀾。
下士謙何假，崇師歉未安。
只今那復有，從昔信爲難。
見說清閑甚，無錢可蓋棺。
吳推官十五見過
作者：韓淲
朝代：宋

君來已三年，凡幾過澗上。
杯酒逭我饑，言笑亦舒暢。
同遊多時髦，意岸雜謔浪。
倡優發俚曲，貌態或動盪。
君今欲行矣，家山信無恙。
人情久則疏，是乃流俗狀。
吾儕遠逾密，此當足嘉尚。
蕭條麥秋寒，烟雨寫青嶂。
江空一水橋，城郭兩相望。
他時延陵西，彼此記閒放。
夜來夫如何，不和可無唱。
吳推官同昌甫諸人飲澗上
作者：韓淲
朝代：宋

世味嚼蠟爾，臨風强吟哦。
故人今誰來，門前車馬多。
招邀忽聚集，款曲成婆娑。
齒髮我已老，歲月如擲梭。
有酒不爲飲，奈此好事何。
分題詠清趣，但恐俗所呵。
吳侯金閨彥，公餘乃相過。
歡笑酬座人，時春復清和。
濯我澗上泉，因之而嘯歌。
吳推官權永豐
作者：韓淲
朝代：宋

乾封摇落西風起，忽憶故人何處詩。
白髮居頭空自笑，青山到眼望都疑。
尋常蓮幕知難近，邂逅絃歌豈易爲。
若見趙舒煩問訊，晚禾方得雨垂垂。
吳澧州兵部挽詩
作者：韓淲
朝代：宋

桂籍傳芳兩弟兄，才華奕奕盡專城。
獨躋郎省享高壽，復處祠庭全令名。
遺愛梁山初趣召，承恩澧浦晚增榮。
如今仁義鄉前路，忍送靈車薤露聲。
吳雷州挽詩·其一
作者：韓淲
朝代：宋

睦信推潛德，饒封代有成。
海康開郡紱，淮甸入廷評。
進劄誠良遇，蠲輸惜重征。
誠齋廉茂薦，尤足動簪纓。
吳雷州挽詩·其二
作者：韓淲
朝代：宋

冰壺時泛玉，水宿更雲莊。
捐館嗟何憾，移庵得所藏。
開田期族衆，濬港見流長。
普濟名陂意，南中保衛方。
呈仲至
作者：韓淲
朝代：宋

雪片纔飛冬已深，詩家何在索沉吟。
軒裳縱好從他意，筆硯雖荒尚此心。
細撥爐灰空自處，緩迴溪棹合相尋。
臘前年後梅多少，愁絕孤山處士林。
呈周南仲推官併呈滕計度賢良
作者：韓淲
朝代：宋

老身泛吳淞，但覺靈岩高。
東風吹桃花，水流亦滔滔。
豈不可揚舲，豈不可受篙。
閒情未舒適，世慮非煎熬。
奇哉又虎丘，眄焉首重搔。
所愧塵埃人，周遊鮮此遭。
景勝當領會，識淺泛鬰陶。
只有歌永言，聊以相作勞。
呈坐客
作者：韓淲
朝代：宋

酒在詩情外，詩成酒量中。
氣清吟奧妙，神受醉朦朧。
到手千鍾在，回身一笑空。
故家人有幾，我輩興無窮。
呈昌甫
作者：韓淲
朝代：宋

白髮垂垂訪故人，從渠今昔話頭新。
留連樽酒空搔首，點定書文且放身。
見說得泉尋窈窕，每經來路喜嶙峋。
誰知赤葉青林外，又見梅花是小春。
呈昌甫斯遠
作者：韓淲
朝代：宋

二力扶輿去，荒尋何所之。
章丘菊已花，章泉梅欲枝。
孰不有先友，我乃得舊知。
塵鞅懶復整，且分魚計詩。
呈晁元默
作者：韓淲
朝代：宋

九年不見新詩句，聞過名山得勝遊。
步轉高寒灊岳聳，眼明橫絕大江流。
留連朔雪僧窗夜，邂逅西風客舍秋。
當使胸襟更陶寫，乘時談笑上瀛洲。
呈朱卿·其一
作者：韓淲
朝代：宋

謫仙曾昔冠詞場，一笑巖花滿意芳。
月裏直攀蟾桂種，風前常惹御爐香。
從他凡艷傾城色，本自高名觀國光。
少爲清秋試題品，五雲歸路鶴天長。
呈朱卿·其三
作者：韓淲
朝代：宋

乘流遇坎過饒陽，不見長安且惜芳。
酒到此時瓶欲罄，詩來明月韵偏彊。
無端醉裏乾坤大，有底吟邊歲月忙。
一笑漁樵與爭席，春風何事不彷徉。
呈朱卿·其二
作者：韓淲
朝代：宋

弭節高溪又一年，功名終古畫凌煙。
經筵星拱雲霄上，言路風行雨露邊。
早達未應真勇退，晚成當不負臚傳。
叢生桂處秋光好，磅礴閒心且醉眠。
呈李權郡
作者：韓淲
朝代：宋

澗谷春前已見梅，愛閑能有幾人來。
香收冷蘂依篁竹，影落孤根瑣翠苔。
吟動敢因呈和句，酒闌猶記得隣杯。
謫仙今在黄堂裏，還許尋芳使醉陪。
呈王十二丈
作者：韓淲
朝代：宋

三畏堂中一老人，青編黄卷養精神。
孜孜爲善學時習，兀兀窮年德日新。
常以路遥難請益，且於坐下得親仁。
淵哉和靖相傳處，多少聲名聳搢紳。
呈趙清江
作者：韓淲
朝代：宋

曾得清詩和吾句，江山吳楚每相望。
垂頭白髮蕭蕭短，到眼青春苒苒長。
萬里御風游汗漫，一歌此日對滄浪。
不須更把論文酒，今是前非枉斷腸。
周七有詩續至和韵
作者：韓淲
朝代：宋

淨坊成野約，樂地可清論。
士以世何貴，佛於人轉尊。
茫茫空遠志，歷歷任驚魂。
連日巖花發，佳哉月下門。
周倅以詩來索翠微堂題因周韵爲末後句
作者：韓淲
朝代：宋

翠微分得閒風月，再葺斯堂若畫圖。
舊觀豈專希白有，新題還擬汗青無。
隔林聞杼情何寄，與客携壺景不殊。
山上羣仙司下土，蓬萊歸路莫踟躕。
周六春伯教授四明
作者：韓淲
朝代：宋

簿正麻姑已十年，四明分教合騰騫。
如其推轂須臾爾，便以乘軒豈偶然。
金馬玉堂非一士，蓬萊藏室盡羣仙。
儒人本是經綸學，少試羲皇所畫編。
周南仲正字挽詩
作者：韓淲
朝代：宋

姑蘇臺下同盃酒，一旦相從情轉親。
才屈自應無近用，時升誰不有通津。
避名苦節乾坤大，務道圓機歲月新。
我亦推藏山澗曲，細思餘論忍沾巾。
周國正約過茶山带湖
作者：韓淲
朝代：宋

青春行樂耳，誰無一林園。
餘陰斂宿雨，桃李亦復暄。
坐閒語句到，酒半情意宣。
從容出處易，緬邈聚散難。
記此野城北，望望橫靈山。
周子靜示詩卷·其一
作者：韓淲
朝代：宋

湖山風雨煙霏處，蓮葉翻翻百頃寬。
我已塵埃無可寫，誰將詩卷對之看。
蓬萊地近初摶翮，閶闔門開更整冠。
此段情懷久寥闊，沉吟猶爲洗悲酸。
周子靜示詩卷·其二
作者：韓淲
朝代：宋

陸羽泉頭忻考德，林逋湖面得敦詩。
交情未覺非前日，雅道那知又一時。
逼塞古今空上下，凄凉人物易推移。
申言保社吾何敢，但惜中含屈宋姿。
周景瑜同楊伯升見過次景瑜所贈伯升韵
作者：韓淲
朝代：宋

風流二士真連璧，乃爾行春到澗濱。
小坐縱談前後事，推賢因數古今人。
却思尊酒青燈夕，殊覺頭顱白髮新。
得醉有閒誠可味，此情終不負吾身。
周景瑜置酒東園看海棠分韵得上字
作者：韓淲
朝代：宋

春光作花事，領略過溪上。
寒凄風雨餘，草樹亦舒放。
紅深海棠徑，蜀錦開步障。
得酒一以醉，幽情爲之暢。
主人良好事，舉白欣相向。
坐間多豪英，笑倒語彌壯。
歸塗踏微潦，滿目列青嶂。
顧予何爲者，追隨生悵望。
周質夫山楹
作者：韓淲
朝代：宋

山楹非市廛，懸解於其表。
灌木固蔽虧，閑雲定旋繞。
廣厦千萬間，一架亦已了。
坐起共炎冷，眠食易昏曉。
偶然屋打頭，所處實在小。
鷄鳴近相聞，鷗下復遠矯。
尤當沃巵酒，忘却吟思悄。
和仲至贈蹈中韵
作者：韓淲
朝代：宋

人非不知我，知之欲何求。
錢塘一都會，江湖水悠悠。
豈無美少年，亦有杖白頭。
吾儕出入地，汎乎不繫舟。
急謀斗升爾，顔面那用羞。
憶昔南渡來，衣冠幾春秋。
世道遞升降，人物稀復稠。
紆朱懷金者，信足樂輩儔。
細思黏魚竿，家山本田疇。
朔風吹眼眵，觸事風馬牛。
且如詩中仙，可以追逐不。
和仲達雪詩
作者：韓淲
朝代：宋

屋上未融寒尚力，山頭微積凍難開。
照窗渾似月侵夜，落酒只疑酥滿杯。
䔩䔩剡溪粘短棹，重重庾嶺壓疎梅。
新詩韵度慰岑寂，仰歎吾人殊有才。
和伯輝去歲所寄兼懷曾君錫左司
作者：韓淲
朝代：宋

山扃竹林居，神情爲之凝。
泉仙墨妙揮，特令人眼明。
是豈有心哉，亦匪不平鳴。
其仙今如何，帝所振金聲。
枕麯劉伯倫，潄石孫子荆。
既言委陸沉，頗謂乃崢嶸。
放身嘗一遊，面勢既經營。
極知天下士，不但同年生。
襟期兩嘉尚，歲月有餘情。
我亦老賓客，祇欲身中清。
槁項禿髮矣，空吟澤畔行。
和元立使君起字
作者：韓淲
朝代：宋

敢爲蚍蜉憾，謾作蒹葭倚。
荒唐北溟魚，怪誕南柯蟻。
朗吟韵已分，更酌盞可洗。
揮手問黄山，夜半笙鶴起。
和凈字
作者：韓淲
朝代：宋

悠悠俱幻境，起滅要人認。
相從一轉語，老嬾且求靜。
禽鳥亦何情，草木有本性。
底用詩自鳴，幽禪了真凈。
和卿贈別次韵答之
作者：韓淲
朝代：宋

兩岸春風暖，山花水噴泉。
歸期雖較晚，行樂肯輸先。
來燕知猶未，賓鴻信欲遄。
故人詩送我，吟思滿江天。
和周次公
作者：韓淲
朝代：宋

坐卧一榻殊執熱，到手清言解煩結。
是誰所作疑彈丸，定自不凡如玉潔。
昨夕之夕飲固多，今日之日調則別。
山園空瑣楚臺風，水路猶思剡溪雪。
須知野老本憂深，何事騷人更愁絕。
題輿倒載真世賢，伯仁可與智者說。
和周次公韵
作者：韓淲
朝代：宋

籍籍春山德養尊，風行水上自成文。
飽諳世故時高枕，强對交情日置樽。
健句如君寧有謂，和篇於我愧無聞。
敢言暑退秋生後，靜夜來敲月下門。
和周次公韵·其一
作者：韓淲
朝代：宋

老於流俗尚何顔，歡喜新凉得此閒。
政自可人詩更好，每逢觴酌不知還。
和周次公韵·其二
作者：韓淲
朝代：宋

武夷仙客話尊前，轉覺相忘失醉眠。
詩眼文心既如許，古今才調豈徒然。
和壁間林文節公韵
作者：韓淲
朝代：宋

浴溪橋上山岝崿，直下流波寒未涸。
只宜墨客寄幽閒，不許行人動離索。
草木黄落已變衰，晚風吹霜白雲歸。
清暉如斯耿獨立，何處翩翩鷗鷺飛。
和天字
作者：韓淲
朝代：宋

歲晚營寒事，崢嶸窮臘前。
雲山一敗裘，百種不敢先。
遊於物之初，更尚我所賢。
彼哉野馬塵，從渠舞甕天。
和子仁
作者：韓淲
朝代：宋

古達多從隠，巢由復卞隨。
既拚身似葉，何藉命如絲。
世道無庸憾，人生有不爲。
深山窮谷裏，莫負酒盈巵。
和孟五十六韵
作者：韓淲
朝代：宋

沙淨水爭流，輿籃呼渡幽。
酒行因繾綣，詩到得夷猶。
盛日騰高步，飛雲裂醉眸。
江山無盡藏，楚尾又吳頭。
和宇字
作者：韓淲
朝代：宋

人家翠微深，林空響機杼。
烟收片月出，霜氣襲衡宇。
追隨頼陶寫，領畧道情素。
尋我澗谷中，更入春山去。
和尹一韵
作者：韓淲
朝代：宋

何處尋吾詩，梅橫修竹色。
搔頭入混茫，揮手謝偪側。
陶然漫飲趣，卓矣要筆力。
冰溪最高地，不可不造極。
和履道出會宗伯回訪趙晏叟·其一
作者：韓淲
朝代：宋

山行仍野次，零落數家村。
積雨浮秧把，隨風護笋根。
去來應自喜，將送與誰論。
寢飯朝昏處，翛然付五言。
和履道出會宗伯回訪趙晏叟·其二
作者：韓淲
朝代：宋

江山迎世父，芒種夏將深。
家道修遺事，人生懷好音。
衰榮元自古，雅俗况居今。
歸興尋幽隠，柴門月色侵。
和張祐孤山寺詩
作者：韓淲
朝代：宋

嵐光湧翠岑，寺影照波心。
風月明春曉，雲霞起夕陰。
兩山幽草合，中道綠楊深。
誰與尋詩句，空懷處士林。
和推官·其一
作者：韓淲
朝代：宋

雨餘千里得安眠，凉翼條苗綠滿川。
郡幕有賢時自熟，不勞水利問農田。
和推官·其三
作者：韓淲
朝代：宋

乘凉一雨過城扉，促膝應看玉屑飛。
名下無虛真雅士，清談可飽弗憂饑。
和推官·其二
作者：韓淲
朝代：宋

文字工夫勝鏤冰，眼邊猶信耳邊聲。
暗中摸索曹劉在，嘗鼎酸鹹不待烹。
和推官·其五
作者：韓淲
朝代：宋

得詩得雨百憂寬，散髮林間久不冠。
讀盡名章轉搔首，靜看簷溜落驚湍。
和推官·其四
作者：韓淲
朝代：宋

雲連山色晚青蒼，雨激平疇土氣香。
清入斷畦纔汩沒，黄流別港又瀰茫。
和教授詩·其一
作者：韓淲
朝代：宋

邊韶經笥任嘲眠，底用回瀾障百川。
繫馬堂階官獨冷，秋來應喜雨公田。
和教授詩·其三
作者：韓淲
朝代：宋

詩筒剝啄入幽扉，到手令人喜欲飛。
多謝清騷滌塵慮，不惟高澤救時饑。
和教授詩·其二
作者：韓淲
朝代：宋

暑天常欲踏層冰，未雨低垂氣不勝。
田里三農那可旱，閭閻萬竈信如烹。
和教授詩·其五
作者：韓淲
朝代：宋

學海波翻筆底寬，逢辰當不負巍冠。
只今得句因時雨，才思何妨若湧湍。
和教授詩·其四
作者：韓淲
朝代：宋

三曾三孔久凄凉，百世空聞書傳香。
人物江西初未遠，定尋墜緒接茫茫。
和昌甫
作者：韓淲
朝代：宋

相望隔異縣，但願加餐飯。
悠悠雞唱晨，寂寂鐘鳴晚。
是中或欣佳，聊以寄頹嬾。
有時得片言，經旬答寸簡。
會當固窮齋，汲井爲洗琖。
和昌甫·其一
作者：韓淲
朝代：宋

水南上郭荒凉甚，猶有西軒兩首詩。
沙草犢鷗眠動處，當時識賞孰能追。
和昌甫·其一
作者：韓淲
朝代：宋

行盡田家與酒家，書窗薝蔔見新花。
風流一老來何處，不許閒人作話夸。
和昌甫·其三
作者：韓淲
朝代：宋

人言君方君但方，呂詩尤足照僧房。
只今尹記疇能問，我輩懷賢未可忘。
和昌甫·其二
作者：韓淲
朝代：宋

澗曲山隈借竹軒，軒雖非舊有前言。
斷碑零落猶能打，此意微茫僅復存。
和昌甫·其二
作者：韓淲
朝代：宋

雲遶蹊間水滿豅，豅中來往少能同。
溪頭繫得扁舟在，更約乘流載短篷。
和昌甫·其五
作者：韓淲
朝代：宋

行欲方而智欲圓，河東車說已居前。
先方之喻斯爲美，只恐圓成又不便。
和昌甫·其四
作者：韓淲
朝代：宋

才見雲游又打包，何時月下把門敲。
相思白髮空千丈，坐對煙林滴露梢。
和昌甫夢中見寄
作者：韓淲
朝代：宋

高人山枕曉，何必問鈞天。
自覺無他夢，誰言有此篇。
交遊疑是熟，時序亦非便。
寒食蘧蘧裏，清江憶釣鯿。
和昌甫寄衡州趙推官韵
作者：韓淲
朝代：宋

遥遥石鼓是衡陽，想見山長水更長。
世道只知天廣大，文章徒與日爭光。
飄零交友難重數，偪塞閒愁嬾寄將。
誰復汎蓮依簜節，好扶時運際明昌。
和昌甫竹句·其一
作者：韓淲
朝代：宋

竹隠泠泠屋數椽，做成清尚得如然。
山村底處無叢薄，我獨因人以賦焉。
和昌甫竹句·其七
作者：韓淲
朝代：宋

蒼筤亭種千竿竹，三十年前此地家。
野水縱橫舊時澗，客來猶得共瓜茶。
和昌甫竹句·其三
作者：韓淲
朝代：宋

城郭雖多總不如，瑞峰山凈竹應舒。
紛拏肉食紅塵熱，緩步那言可當車。
和昌甫竹句·其二
作者：韓淲
朝代：宋

章泉兄弟舊新廬，子舍高低不遠歟。
籬槿池蓮映林竹，款門猶是可容余。
和昌甫竹句·其五
作者：韓淲
朝代：宋

絕岸沿流翠碧洲，煙枝露葉落還抽。
輸他荒闊無人管，擬待煩君一筆收。
和昌甫竹句·其六
作者：韓淲
朝代：宋

山囿遥遥合世官，事嗟成往尚何觀。
新知益比故知少，縱有竹林無復歡。
和昌甫竹句·其四
作者：韓淲
朝代：宋

僧寺本來能脫俗，水南逼市漫成竿。
臺喧地污要除掃，禪月當年真可安。
和昌甫見寄
作者：韓淲
朝代：宋

歲晚溪南見舊遊，歸輿常恨莫能留。
不堪別去人還遠，猶幸詩來路匪修。
野外梅生花氣動，門前冰拆水聲流。
相思清夢章泉上，盡道才名光更優。
和昌甫韵
作者：韓淲
朝代：宋

雲松雪竹野梅南，敢謂歲寒之友三。
難弟難兄更佳句，閒人閒客漫游談。
朅來城郭如緣會，依舊山林屬飽參。
我已行纏打包笠，故家文物待重探。
和李倅
作者：韓淲
朝代：宋

菊花雖已過重陽，猶有餘英可薦觴。
黄白淺深知幾種，要聞高論試平章。
和校官
作者：韓淲
朝代：宋

識賞調固佳，詠嘆心愈轉。
載吟復載嘯，我亦爲之衍。
至味寄和平，浮辭謝雕篆。
因思交斷金，是必德勝璉。
方來二三友，往往錢萬選。
主人好事者，託興每不淺。
坐令浣花翁，索酒望雲巘。
淋漓顛倒間，感舊或未免。
薰風吹壺觴，落日照盤饌。
溝流水聲遠，慮淡物自遣。
和校官韵
作者：韓淲
朝代：宋

登山臨水本何爲，又近橙黄橘綠時。
固是秋來多興爾，豈非月上一中之。
卧碑野處臺前字，斷壁山民閣上詩。
今古風流要人物，可容吟嘯不伸眉。
和民瞻所寄
作者：韓淲
朝代：宋

老覺從遊易寂寥，夢思江海耿寒宵。
元來冉冉乾坤裏，大抵悠悠歲月飄。
南北一峰高可仰，東西二館隠誰招。
園居好在带湖水，冰雪春須積漸消。
和江文通擬休上人詩韵
作者：韓淲
朝代：宋

日夕北風起，叩角何悲哉。
所思不可見，只有飛雪來。
林聲方凄冽，溪光正徘徊。
短衣挽莫前，匣鏡那忍開。
空對翠屏晚，寒雲遶南臺。
茶竈熅宿火，禪龕拂新埃。
江東憶李白，今古同此懷。
和清字
作者：韓淲
朝代：宋

心親相往來，豈計酒濁清。
水南有茅屋，橋北是山城。
煙霜忽雨晴，雲風催雪明。
撫觥既已醉，回薄萬古情。
和答施教授
作者：韓淲
朝代：宋

冷齋著我巽庵主，惜取禪心與法身。
贏得閒官弄文字，豈容餘事亂吾真。
永嘉見說多前輩，歸去要知必有鄰。
野客靈山相邂逅，他年拈起話還新。
和趙路分
作者：韓淲
朝代：宋

雪雲寒事正多風，詩與山陰興頗同。
萬境縱陳渾不理，老身只是願時豐。
和韵
作者：韓淲
朝代：宋

老懷相別易依依，世變紛然是與非。
縱得斗升聊復爾，便能尺寸竟何歸。
澗橫流水桃花過，路遶他山柳絮飛。
莫嘆征車我奔走，京塵應不到幽扉。
和韵·其一
作者：韓淲
朝代：宋

一笑過浮梁，留連度隙光。
君當思大耐，我已老蒼筤。
只恐心情短，須教興寄長。
酒從詩自好，分韵記禪房。
和韵·其一
作者：韓淲
朝代：宋

不是傷春著句遲，似醒猶困欲晴時。
從他野草閒花見，已自雄蜂雌蝶知。
和韵·其一
作者：韓淲
朝代：宋

珍重騷人和言句，玉缸真若映瓷甖。
海棠紅點春風裏，更約相從酒數行。
和韵·其三
作者：韓淲
朝代：宋

人生本無情，掩苒受風竹。
徒親筆硯勞，造作漫盈軸。
賓親偶成集，禪榻不待速。
清歡雖與同，極則豈見獨。
坐中憎點頭，任彼屐滿屋。
和韵·其二
作者：韓淲
朝代：宋

春來常苦少晴陽，縱有幽花未肯芳。
不是騷人催喚醒，煖風遲日也無香。
和韵·其二
作者：韓淲
朝代：宋

酒亦關何事，片片流仙霞。
用之滌肺肝，相與成詩家。
一酌且濡唇，再酌深到花。
持杯兩相笑，吟哦入幽遐。
筆落豈知醉，何者是生涯。
和韵·其二
作者：韓淲
朝代：宋

酴醿一架煖爭開，投老看花得幾回。
興以芳時尋醉去，詩從永日送香來。
和韵沙坑
作者：韓淲
朝代：宋

交遊閒處可忘年，寒日江村西稻田。
城郭喜離墟市外，人家猶在石巖邊。
詩翁言句非嗟若，墨客心情豈舍旃。
我亦沙坑舊酬唱，掩關空抱白雲眠。
和韵紫芝留句寄之
作者：韓淲
朝代：宋

一柱觀能好，臞仙須討尋。
從渠有丘壑，何處沒山林。
乍惜靈舒試，或矜莊可吟。
颯然秋氣冷，清夢水之心。
和韵趙十
作者：韓淲
朝代：宋

能爲博山遊，想度丁公嶺。
風乎兩巖幽，泉石景逾靜。
人誰無雅識，每每痼俗境。
書傳所興起，更復史集訂。
於其遊息間，趣味必雋永。
如君英妙年，宦達在俄頃。
因問知好修，何事不加省。
里居得往還，時亦具果茗。
詩來予和女，老意轉甦醒。
和黄子功壁間伯皋次公韵·其一
作者：韓淲
朝代：宋

天地一息大鵬風，未信逍遥尺鷃同。
彼此衰榮無定在，人生元自不匆匆。
和黄子功壁間伯皋次公韵·其二
作者：韓淲
朝代：宋

轉覺心情事事疎，題詩常是懶能書。
相將又見西風起，尚喜携琴到處居。
和黄靖州適軒韻
作者：韓淲
朝代：宋

山中軒檻幾經秋，誰得如公肯自由。
既把旌旄開兩鎮，且因香火奉真遊。
消磨景色棋成趣，排遣功名醉不憂。
此話儘教兒輩覺，人生凡事豈難求。
咏海棠
作者：韓淲
朝代：宋

撩亂蒙籠黯淡中，海棠收葉尚藏紅。
燕支肯負勻粧淺，翡翠何貪剪刻工。
酒病未甦還懊惱，春愁纔解易怔忡。
流芳催得年華老，又見啼鶑轉小叢。
哭呂三
作者：韓淲
朝代：宋

東南駐驆地，近歲少狂言。
誰謂長江上，又招遷客魂。
歸由徐穉舍，莽附阮孚墦。
寒日松風起，妻兒獨泪痕。
哭徐大彥章
作者：韓淲
朝代：宋

翻閲前言力著書，暮年尤惜日之餘。
倦從科第於榮宦，靜養聲明只燕居。
落落谿山空爾許，悠悠天地復何如。
傷嗟平昔琴尊地，常似親承教載初。
哭徐子融
作者：韓淲
朝代：宋

膽氣麤而硬脊梁，茅齋寂寞未云荒。
自知友道無同異，共仰師門有在亡。
遣世尚能生卜地，安時應許老耕桑。
一琴一劍山楓外，雲影吹空白月光。
哭斯遠
作者：韓淲
朝代：宋

彤庭將賜第，疾病已纏之。
藥裹自無及，朝衣誰爲披。
識高空宛轉，意廣竟參差。
只有章泉叟，與渠收舊詩。
哭方伯謨
作者：韓淲
朝代：宋

平昔意翛然，閑吟肯自賢。
貧應聞苦節，學亦得心傳。
路滑籍溪上，草深雲谷前。
何時奠鷄酒，爲滴到重泉。
哭潘恭叔宣幹
作者：韓淲
朝代：宋

憐我山之澗，高軒昔再過。
人生倏長往，天意竟如何。
德學知能紹，儒言信不磨。
春風青宿草，宰上想坡陀。
哭趙子夷縣丞二首·其一
作者：韓淲
朝代：宋

海內宗盟盛，振振乃好修。
傷心終契闊，回首近從遊。
才學年方壯，聲猷志未休。
人琴遽如許，歌罷玉溪流。
哭趙子夷縣丞二首·其二
作者：韓淲
朝代：宋

病阻躬臨穴，慇懃寄此哀。
嚴霜著松柏，寒日轉蒿萊。
千雨應俱集，一詩慙匪才。
致芻徐趙在，亦足慰泉臺。
喜成季登科
作者：韓淲
朝代：宋

一門三昆季，六載兩科名。
士無速化塗，唱第聊代耕。
或里選舉首，或賢關馳聲。
落筆便離倫，鼓篋皆中程。
煌煌藝祖業，中興費經營。
東南將百年，雜遝幾公卿。
事業固輝赫，議論時縱橫。
如君英妙姿，文采玉溪生。
膴仕既得路，壺酒爲我傾。
春晴飛殘花，綠葉隨樹成。
豈無好風景，黄鳥枝上鳴。
吟亦不必和，醉亦不必醒。
宿雨喜新漲，浮雲卷虛明。
喜晴
作者：韓淲
朝代：宋

喜晴方且啟柴門，忽有人來倒一樽。
只道久閒常蕩蕩，不知小醉已昏昏。
喜晴
作者：韓淲
朝代：宋

積日困秋雨，曉起天開明。
披軒納晴光，樹影當階橫。
遥聞玄蟬急，忽見翠羽輕。
整衣聚足坐，似覺天籟清。
身形百年爾，衣食苦强營。
運化有理道，超然得此生。
喜見蓴絲
作者：韓淲
朝代：宋

一杯濁酒下蓴絲，不負東吳薄宦期。
安得林逋同隠約，尚憑張翰寫心思。
人間美惡吾能會，物外清閒世莫知。
更待西風小摇落，鱸羹鹽豉轉相宜。
喜趙十訪昌甫
作者：韓淲
朝代：宋

君再到章泉，我愧未能往。
玉田金仙路，薰風滿林蕩。
殷勤好寄聲，不必論識賞。
藥餌何關心，茶瓜姑抵掌。
村虛曉霧昏，山危夜泉響。
翁弟亦皤然，梅天苗更長。
喜趙昌甫姪三哥登科
作者：韓淲
朝代：宋

我祖紹聖初，蓋亦登名第。
君家龍圖公，實托同年契。
豈知渡江久，遊宦各零替。
低頭藉世祿，悵望月中桂。
宜爲俗輩嗤，敢作臺閣計。
子方英妙時，文已合斯世。
煌煌慶元春，南省果高綴。
相看慈恩塔，益振子苗裔。
如鳳千仞翔，如鶴九臯唳。
從茲恢遠業，其肯負六藝。
志尚昔之賢，仕明古之制。
清明到華要，慶會屏氛翳。
歎我正浮沉，期子轉磨礪。
載詠章泉詩，詞林信根柢。
喜雨
作者：韓淲
朝代：宋

風伯駕雲滿四野，雷公行雨從空下。
農家起舞田有年，競養雞豚作秋社。
喜雨呈三衢蘇大使君·其一
作者：韓淲
朝代：宋

震雷飛電起雲霓，想見鈴齋閔雨時。
十里頌聲傳道路，萬家和氣舞童兒。
眷隆芝檢聞歸詔，恩浹棠陰有去思。
行客爲公停桂棹，坐看豐稔喜成詩。
喜雨呈三衢蘇大使君·其二
作者：韓淲
朝代：宋

黄門事業到公傳，待月軒中世有賢。
剖竹少勞麾戟外，持荷今在冕旒前。
文華自足窮三古，政力誰知即九遷。
潁上通家今幾許，喚回舊觀屬蘇仙。
喜雪上丁使君
作者：韓淲
朝代：宋

臘前三白數年無，田里歡呼聽我徒。
顧歎閒身何用矣，瞻言老手盍知乎。
茅柴縱熱慵杯煖，鉛槧雖荒忍硯枯。
袁巷灞橋空廣譬，只宜煎水對茶爐。
喻伯經推官約施翔甫父子載酒澗上·其一
作者：韓淲
朝代：宋

麗澤同窗不一人，是時文物動簪紳。
年來此話誰能問，老去知君我獨親。
天下傳聞難見道，世間來往易知津。
持醪野路江梅底，後會相逢意轉真。
喻伯經推官約施翔甫父子載酒澗上·其二
作者：韓淲
朝代：宋

歲晚尋梅又一年，南山巖下澗溪邊。
雪殘古路初何似，詩到前村更隠然。
邂逅襟期元拔俗，從容宦達自登仙。
奉親携幼人之樂，贏得朋來棹酒船。
喻郎中墨刻寄昌甫
作者：韓淲
朝代：宋

散庵常喜沙隨字，更莫說他湍石翁。
忽得行書難獨享，急將回施散庵中。
器遠寄近詩季章兄弟唱和蟆頤江梅術皆其所也因題二絕寄答蓋曹李同榜·其一
作者：韓淲
朝代：宋

蟆頤江水小羅浮，梅術花時踏雪游。
五字七吟天一角，東南何處是皇州。
器遠寄近詩季章兄弟唱和蟆頤江梅術皆其所也因題二絕寄答蓋曹李同榜·其二
作者：韓淲
朝代：宋

三人唱第記曾看，往事流雲話亦難。
蜀道有詩猶寄我，才情何不溺儒冠。
嚴丈泰伯見貽古句次韵爲答
作者：韓淲
朝代：宋

意行無東西，偶成一段奇。
尋山得幽伴，遂爾相娛嬉。
水涉漁梁窄，山循鳥道危。
每慙衣上塵，素染已如淄。
新安山水邦，寺屋多斷碑。
摩挲青莓苔，往往識歲時。
所貴眼界闊，豈畏足力疲。
榜舟或扶輿，上下適其宜。
弔古踐陳迹，懷賢理前規。
呂侯讀書堂，遺祀留丰姿。
恨生異代深，遐躅無由隨。
寂寥付短篇，酩酊持屈巵。
是日頗款曲，有時還切偲。
雖云各笑語，卒復度禮儀。
英英釣瀨仙，其學夙素知。
譬彼巨淵藪，蟠伏豹與螭。
一旦奮迅去，誰復維縶之。
觀乎律調雅，益悼餘子卑。
示我千百年，匪特用自怡。
傳玩入鈴齋，使君亦伸眉。
由來絕俗士，定有驚人詩。
激烈薄層穹，豁達開晴曦。
况同陟山顛，又已還水涯。
物色既甚富，身世真若遺。
昨非興寄清，曷浣窮陋悲。
白雪本寡和，載賡思尤遲。
四月二十三日渴雨
作者：韓淲
朝代：宋

霧下疑成雨，簷低暗復明。
田家思一稔，王國慮多晴。
天豈預人事，世應容我耕。
憑軒歸計定，只得待雷聲。
四月二日·其一
作者：韓淲
朝代：宋

簷淺侵林綠，窗虛賸蘂紅。
試茶催鼎實，縱酒失盃空。
四月二日·其三
作者：韓淲
朝代：宋

晝永卷書困，時閒挈杖清。
草蟲空躑躅，巢燕費經營。
四月二日·其二
作者：韓淲
朝代：宋

易覺春風老，偏知夏日長。
四山新笋出，一澗野花香。
四月二日·其五
作者：韓淲
朝代：宋

樵斧通深密，漁竿接混茫。
風波非地險，荆棘乃天荒。
四月二日·其四
作者：韓淲
朝代：宋

間或僧人到，閒常羽客過。
啟玄疑恍惚，談妙欲云何。
四月八日病中寄昌甫
作者：韓淲
朝代：宋

我毒發於腰，君瘡作於背。
君痛那可忍，我痛或可退。
清和清潤時，晴雨在戶外。
安得如前年，名勝一談會。
四月十一日靈巖
作者：韓淲
朝代：宋

陟逕得遐矚，濯泉愜幽尋。
禪窗坐來久，聊以娛客心。
平田綠未整，湖色收晚陰。
回橈繾綣餘，翔禽亦遺音。
四月旦小池新荷
作者：韓淲
朝代：宋

輕圓初泛水池荷，承露翻風不厭多。
平旦氣清舞蝶葉，午天人靜戲魚波。
采蓮他日當尋曲，夢草前時亦可歌。
安得鏡湖三百里，酒船回棹謫仙過。
回步五嶺
作者：韓淲
朝代：宋

五嶺經行敢憚勞，從前此邑産賢豪。
幾年始見新香火，占得青天白日高。
回路雪作野酤
作者：韓淲
朝代：宋

適俗心不夷，索隠山不深。
駕言出春浦，回車已留陰。
雪飛催我句，村酤且重斟。
此致天所資，優哉有遺音。
因趙十有懷正字兄弟
作者：韓淲
朝代：宋

餘杭嶽麓春還夏，只這心情各自知。
衮衮官居隨俗日，遥遥田里獨醒時。
州麾事業終何說，使節光華任有爲。
我老玉溪溪上住，醉迷風絮一吟之。
地偏
作者：韓淲
朝代：宋

地偏塵自銷，風扉亦常關。
不知芳草多，但與落花閑。
紅日到碧澗，白雲在青山。
懷人長言之，老子何癡頑。
坎石渡
作者：韓淲
朝代：宋

春風送春雨，細細濕輿籃。
過水航寒淥，橫山觸曉嵐。
草芽時簇簇，梅片未毿毿。
問友於何處，田礲坎石南。
坐客競置殽核因賦示尹子潛
作者：韓淲
朝代：宋

魚蟹人人饌，柑橙盞盞詩。
醪芳隣所借，情分客能知。
城外溪山在，門前巷陌卑。
寒雖欺木葉，春已報梅枝。
坐想孤山雪竹壓籬礙過之勝
作者：韓淲
朝代：宋

詩亦常語爾，細思有何情。
瞀瞀青眼收，種種白髮生。
不如緘口住，時復信脚行。
折竹松邊路，孤山籬雪清。
坡翁
作者：韓淲
朝代：宋

鷄豚社酒屬東坡，秋到黄州奈若何。
主聖自應無所損，時清到了不能磨。
後來海上歸猶在，今則文忠謚孰過。
三嘆志林真不朽，兒童楚語任吳歌。
報昌甫青巖之遊
作者：韓淲
朝代：宋

秋到青巖寺，山深眼爲新。
尋思曾宿客，笑我再來人。
欲住苦違俗，便歸愁染塵。
爭如兩峰底，苔竹養吾真。
塹花香盛
作者：韓淲
朝代：宋

不奈蒸溽氣，試度清微風。
浮梁水南北，天以語句同。
塹花吹郁郁，岸柳垂濛濛。
抵手今何夕，酒過面亦紅。
壯志
作者：韓淲
朝代：宋

壯志老不已，撫劍斥宇宙。
日月倏過眼，孰得百歲壽。
只今忍困苦，不必羨貴富。
蓋代事業在，唾手可以就。
夏夜翫月
作者：韓淲
朝代：宋

夜氣生微凉，山空步明月。
飛光入人家，流影到林樾。
零零白露滴，冉冉清思發。
乘雲度罡風，天上有宮闕。
夏日思家林
作者：韓淲
朝代：宋

籬門綠陰合，澗水通流泉。
日影過屋外，風聲落山前。
好客時時來，琴尊詠殘編。
餘凉醒午醉，鳥語更清圓。
夏日集報恩僧寺同莊賢良諸公分韵得餠字
作者：韓淲
朝代：宋

尋僧坐清晝，會友踐佳境。
興寄徒自深，遊觀轉便靜。
荷翻一水香，柳散滿階影。
相從解巾屨，愛此夏日永。
熏罏鼻觀通，汲井齒頰冷。
勞公具酒炙，餉我作湯餠。
同時得二士，俊發錐露穎。
高步不可攀，奇語尚堪省。
徐郎招不來，悵望終耿耿。
生平厭塵煩，老去合幽屏。
豈無親朋樂，所慮乏規警。
長歌及黄農，妙處亦深領。
夏雨
作者：韓淲
朝代：宋

已忻五月凉，連得六月雨。
泉石養芝朮，甽澮長禾黍。
病雖未能飲，起亦尚可句。
凌晨百鳥啼，靜夜百蟲語。
寺外鐘磬音，樵歌自來去。
夏雨
作者：韓淲
朝代：宋

轉輸三伏雨，探借九秋風。
沾灑蓮猶碧，飄摇葉未紅。
荒凉甘退縮，清潤擬從容。
在野農人喜，仍年禾黍豐。
夔一翁靈溪古松
作者：韓淲
朝代：宋

邂逅靈溪水，東風二月辰。
其誰留象駕，爲我出龍鱗。
等是人間幻，聊分物外真。
知心莫彈指，笑殺箇中人。
夜凉雷電
作者：韓淲
朝代：宋

明電夜凉催雨，不知冰水爲秋。
滌研酒酣尋句，賸拚蟻夢扶頭。
夜半聞雨聲清甚
作者：韓淲
朝代：宋

雨聲催我夢華胥，清氣於人便有餘。
惟適之安非素隠，不容何病是閒居。
茶烟未了歸真覺，香霧初橫切太虛。
却憶華山陳處士，惘然推枕聽階除。
夜同處晦霞山
作者：韓淲
朝代：宋

春來不道梅花好，古觀荒林並晚晴。
一一枝間見生意，重重影外落寒聲。
酒因人勝舒徐飲，詩待客吟蕭散成。
扶盡墟煙橫野水，暗涵深綠起疎明。
夜同處晦霞山
作者：韓淲
朝代：宋

燈影山窗淡，盃寒道院深。
世塵心力弱，時俗鬢毛侵。
煙莽開幽逕，霜枝墮遠林。
地偏愁獨往，鄰近喜相尋。
夜同處晦霞山
作者：韓淲
朝代：宋

道家山頂中秋月，照我溪南野外心。
莫把蕭閒作兒戲，爲君清汎酒盃深。
夜坐
作者：韓淲
朝代：宋

冷夜灰堆坐，尋詩細撥燈。
心懷爲宛轉，語句得憑凌。
歲晚愁多飲，冬來煖未冰。
俄聽荒犬吠，村靜遠相仍。
夜坐
作者：韓淲
朝代：宋

連窗風撼山，引酒燈照坐。
逍遥入莊吟，憔悴失楚些。
夜坐·其一
作者：韓淲
朝代：宋

經年仕吳會，風埃滿書劍。
迢迢秋夜長，靜坐生百念。
浮榮本何益，微祿已屬饜。
露氣入窗寒，青燈散餘焰。
夜坐·其三
作者：韓淲
朝代：宋

夜時對青燈，朝晨向紅日。
渴飲一杯湯，饑餐兩器食。
榮衰受榮衰，得失順得失。
一事到眼前，一事與擘畫。
不到眼前者，空思亂胸臆。
非惟昏人神，且是長戚戚。
吾今知此愆，念之戒勿失。
夜坐·其二
作者：韓淲
朝代：宋

吳山歲夜雨，巷深雜泥土。
白髮倚高樓，長吟自懷古。
人人尋酒杯，處處亦歌舞。
萬事付燈檠，寒爐聽更鼓。
夜坐聞雨·其一
作者：韓淲
朝代：宋

夜靜時聞雨，山深遠聽更。
疎林聲轉永，孤戍景何清。
方冊舒還卷，殘缸暗復明。
脫巾搔首坐，曳履欠身行。
夜坐聞雨·其二
作者：韓淲
朝代：宋

寒夜空山雨，聲從遠樹來。
老懷渾木塞，癡坐只灰堆。
抖擻閒題句，團欒試把杯。
崢嶸歲云暮，春在臘前梅。
夜坐雨聲
作者：韓淲
朝代：宋

山靜蕭蕭吹雨聲，葉爐無火有燈檠。
潛神試數出入息，專氣不聞長短更。
坐定布衾疑地煖，起遲紙帳失天明。
年來白髮身爲老，齊物篇成亦强名。
夜月
作者：韓淲
朝代：宋

月近中秋好，人寧不用情。
那知雲欲暮，遽作雨連明。
圓缺閒皆見，陰晴老自驚。
夜凉山葉響，燈火短長檠。
夜訪王丞
作者：韓淲
朝代：宋

吳會浩繁地，霜夜欲何之。
白髮湖海氣，良朋試尋詩。
爾可收拾取，我亦爛漫題。
只今歲闌時，孤山有梅枝。
夜過博山
作者：韓淲
朝代：宋

山行迫昏黑，乞火野人家。
陰風振林壑，水激溝港斜。
扶輿聽鳴鐘，尚覺塗路賒。
叩門得蘭若，僮僕欣不差。
老僧爲作茗，趺坐談無涯。
子夜各休去，幻境良可嗟。
夜過斯遠聽琴
作者：韓淲
朝代：宋

琴聲類箏笛，俗手多一律。
伊嚘悅兒女，焦急涴桐漆。
予嘗爲作評，當是養心術。
大絃寬而和，小絃精且密。
製作務高雅，資材在清實。
既鼓復以歌，其氣可平壹。
昨從東海君，置酒風月室。
歡然十指間，揮弄俄頃畢。
灑落冰雪容，輝潤金玉質。
人品既如許，古樂復在膝。
顧予面生塵，見之頗自失。
急歸卧南山，十日不敢出。
夜過潘樓
作者：韓淲
朝代：宋

雨多晴氣新，星彩動凉夜。
因人閑出門，尋詩稅吾駕。
一杯小樓風，圖畫寄清暇。
夜過野趣軒小酌·其一
作者：韓淲
朝代：宋

十年燈火醉秋窗，君過閩山我浙江。
今日持盃聽凉雨，依然簷溜夜淙淙。
夜過野趣軒小酌·其二
作者：韓淲
朝代：宋

好山佳月近中秋，不信風光在小樓。
倚盡危欄臨靜夜，一杯消得許多愁。
夜過霞山看趙百醉詩刻及諸名勝跋語·其一
作者：韓淲
朝代：宋

撫我百醉詩，把此一盃酒。
水南撼霜飈，山月復在牖。
禪家話三三，伯主約九九。
得友良獨難，呻吟倍搔首。
夜過霞山看趙百醉詩刻及諸名勝跋語·其二
作者：韓淲
朝代：宋

鐘聲殷空山，燈影照隻字。
區中無妙心，天外有能事。
消長以隆替，昏旦而寤寐。
白夫阮籍眼，擁矣謝安鼻。
夜醉處晦山臺明日和韵
作者：韓淲
朝代：宋

高臺梅先開，老意爲興起。
何知寒事營，櫪驥志不已。
下視城郭居，萊蕪欠耘鋤。
嘈雜復嘈雜，百年狐兔墟。
惄焉如調饑，山阿休采薇。
怨耶其非邪，且問竹外枝。
仲尼杖何感，能叩原壤脛。
今我其息黥，舉身都是病。
方來二三友，少敢話肝腸。
縱云千日花，難著一夜霜。
南渡誠草草，流落那忍道。
吾人能幾家，向來有諸老。
夜長
作者：韓淲
朝代：宋

夜長殘雪小樓中，擁被閑思又一冬。
燈影易昏爐漸冷，只消斜月五更鐘。
夜雨
作者：韓淲
朝代：宋

卧聽空山雨，愁人春夜長。
田蛙與水鳴，聒聒來耳旁。
緬懷千載遥，賢達多遯藏。
豈無命世才，所抱或沮傷。
離家脫塵役，且憇雲水鄉。
時運不我留，老去空彷徨。
但恐壯志銷，放浪宜自彊。
夜雨·其一
作者：韓淲
朝代：宋

樓高簷近瓦溝鳴，自遠相傳到耳聲。
客枕未安詩又作，隔河風定又疎更。
夜雨·其二
作者：韓淲
朝代：宋

悠悠秋思不禁詩，只有街前過雨知。
一犬自鳴人靜後，與君同邸夕於斯。
夜霜窗戶肅然嚴冷
作者：韓淲
朝代：宋

行都鎮東南，衣冠萃軒盖。
文書漫穰穰，人物當藹藹。
癡或不知止，隘即莫可奈。
江山何清空，天地本正大。
四更霜氣重，肅若起深籟。
乃信埃𡏖中，此景終不害。
大明寺
作者：韓淲
朝代：宋

小泊大明寺，傷懷復歎誰。
黄花風未折，赤葉露空垂。
已往更何說，相望只有詩。
城南人亦客，數日夢行期。
大滌洞贈朱道士
作者：韓淲
朝代：宋

玉室金堂世有人，龍眠龜息鶴精神。
暑風吹起塵三丈，城市出來閒采真。
大滌翠蛟寺
作者：韓淲
朝代：宋

山以水而勝，水以人而清。
人水亦何事，乾坤無限情。
酒好滿杯飲，詩到一篇成。
杜鵑風外啼，青林開晚晴。
大笑花
作者：韓淲
朝代：宋

磊落簷前大笑花，肯同凡木强爭華。
日光玉潔薰風裏，穠郁香傳自一家。
天竺靈隠觀鴻漸寺記白香山泉碑
作者：韓淲
朝代：宋

靈隠天竺山，清流潄奇石。
草木鬰青葱，巖洞耀丹碧。
有時閑聯騎，盡日爲散策。
蕭條懷古心，髣髴問遺跡。
勝士多去來，流年幾今昔。
寺記喜逢陸，泉碑尚餘白。
因知幽絕處，得之乃無歝。
所以千載後，山名轉輝赫。
二子有逸韵，煙霞本其癖。
想當落筆時，無地著清適。
嗟我復何人，長歌想英魄。
太守茶山周治中作大字分韵
作者：韓淲
朝代：宋

漫興詩酒裏，茶山復何爲。
使君領客來，達尊亦嘻嘻。
別駕真不凡，咳唾墨淋漓。
中間章泉叟，勝事徒自知。
寄語桑苧茶，今是春早時。
太尉武泰節度壽昌侯挽詞·其一
作者：韓淲
朝代：宋

漢數當時盛，唐知餘慶家。
至今猶相衮，從昔建高牙。
陰鄧何勞擬，崔盧亦漫誇。
南來方再世，閥閲本京華。
太尉武泰節度壽昌侯挽詞·其三
作者：韓淲
朝代：宋

晚節齋壇拜，勳名已四朝。
開邊屢銅虎，告弟僅金貂。
壯志自難已，英魂孰得招。
中原諸老盡，江海聽吹簫。
太尉武泰節度壽昌侯挽詞·其二
作者：韓淲
朝代：宋

乾道風雲際，公持繡斧初。
既爲澄獄戶，常憶使穹廬。
主聖元無隠，官邪可痛鋤。
閩山江浙水，屈指事堪書。
太常引
作者：韓淲
朝代：宋

小春時候臘前梅。還知道、為誰開。應繞百千回。夜色轉、參橫斗魁。十分孤靜，替伊愁絕，片月共徘徊。一陣暗香來。便覺得、詩情有涯。
太常引
作者：韓淲
朝代：宋

隨風和雨帶煙開。更清冷、照崔巍。片片亦佳哉。細看得、花如翦裁。茅簷出沒，水浮橋外，人自兩峰來。吟到澗泉梅。問何似、山陰道回。
太白襄陽歌圖
作者：韓淲
朝代：宋

謫仙非詩畫非畫，山簡襄陽別有話。
空令江左作圖看，竹院留藏我悲咤。
傳聞邊頭腥甲兵，峴首依前漢水清。
隻輪不返邊塵掃，莫負當年力士鐺。
好事近
作者：韓淲
朝代：宋

一澗水南山，臘盡春生梅雪。行過小橋深處，帶疏鍾橫月。征衫閒著指東吳，休怕與人別。吟到翠圓枝上，是歸來時節。
好事近
作者：韓淲
朝代：宋

三疊古藤陰，自笑無能為役。千載和陶新曲，了非仙非釋。影徒隨我月徘徊，風葉露華溼。甕下是成真逸，醉令人思畢。
好事近
作者：韓淲
朝代：宋

北客過江來，贏得家家都老。屈指中興人物，到如今誰好。散庵常是愛山林，健筆勝揮掃。我則臨風三嘆。信兒曹驚倒。
好事近
作者：韓淲
朝代：宋

春色入芳梢，點綴萬枝紅玉。莫道怕愁貪睡，倚新妝如束。紛紛桃李太妖嬈，相對夜闌燭。記取疏花橫處，有暗香飄馥。
好事近
作者：韓淲
朝代：宋

梅雨快晴風，苔竹定翻新籜。相望得尋幽調，把陳言都略。大江東去更飛雲，心事共回薄。彷佛散庵佳處，一聲聲猿鶴。
好事近
作者：韓淲
朝代：宋

湖上有孤山，合把探梅詞刻。清淺黃昏時候，冷疏枝寒色。窗前忽到又如何，一夜足相憶。通道收香藏白，報春風訊息。
好事近
作者：韓淲
朝代：宋

臘雪映江梅，冰玉更分風月。袞袞紫樞家世，慶誕彌時節。烘堂贏得戲萊衣，春酒寶杯凸。籍籍鄭莊人物，要漢廷勳業。
好事近
作者：韓淲
朝代：宋

黃髮享頤期，兄弟此時宜告。見說對床夜雨，世間塵都掃。青氈堂外瑞峰高，雲氣拂晴昊。老大中原人物，在江湖鄉保。
好仁齋夜雨與子似對牀
作者：韓淲
朝代：宋

湖上歸來晚，空齋夜雨聲。
對牀驚昨夢，隠几話平生。
燈淨書還讀，香銷句忽成。
他年相望處，吾亦用吾情。
如庵
作者：韓淲
朝代：宋

靜深堂奧間，真如公所庵。
誰謂平生心，可以禪境參。
妾薄命
作者：韓淲
朝代：宋

朝隨雙鴛鴦，暮爲孤鳳凰。
春風顧盼間，羅帳生輝光。
金盤薦玉食，王母持雕觴。
能得幾時好，頃刻成參商。
夜月滿空階，餘香在衣裳。
人生喜懽樂，失計易沮傷。
本謂榮九族，旦夕如金張。
一身乃命薄，粉泪空徬徨。
應羨里閭間，百歲同糟糠。
悔不祇從媒，隨分作妻房。
姊丈携諸甥送至十里寺戲題壁間
作者：韓淲
朝代：宋

薰風小寺駐征鞍，不問人間行路難。
酒力漸添詩力健，芙蓉空自疊高寒。
子任處晦子潜各分韵於杰上人房
作者：韓淲
朝代：宋

雲房見山僧，心中與之然。
朋來二三子，亦與同醉眠。
是事夫如何，未許醒者傳。
子似見過
作者：韓淲
朝代：宋

門外梅枝曉，人來乃是君。
衝風迎臘日，欲雪動寒雲。
禹穴山陰道，西湖處士墳。
我懷何用寄，搔鬢白紛紛。
子功過別
作者：韓淲
朝代：宋

細酌林亭久，風煙起近鐘。
蒼蒼雖暮色，淅淅是秋容。
老眼渾相對，幽懷不易逢。
人生幾兩屐，小榼尚能供。
子壽從金陵之招
作者：韓淲
朝代：宋

白下長干亦舊遊，十年重到喜依劉。
幕中籌策無非事，江左衣冠有勝流。
滿路梅花春信動，一篙波影頌聲浮。
從來知己何難易，贏得榮名尚黑頭。
子陵墓
作者：韓淲
朝代：宋

閒來信脚到乾封，千古清名一夢中。
却憶桐江客星閣，可憐田壠對秋風。
存目
作者：韓淲
朝代：宋

詩題：王禹偁贈呂通秘楚州監倉首句：聞君公事苦喧卑。
孟守寄詩卷於斯遠
作者：韓淲
朝代：宋

人言詔節忙，我覺詩卷暇。
寄之章丘深，何其相慰藉。
使君真不凡，往往凌鮑謝。
傳觀俗眼驚，幽懷語寒夜。
孟襄陽灞橋風雪
作者：韓淲
朝代：宋

玉堂伴直我何如，想見歸來不作詩。
今日秦川灞橋語，蹇馿吹帽也相宜。
孫期牧豕
作者：韓淲
朝代：宋

祝雞牧豕其非誤，逐鹿屠龍也是閒。
用破心時無活路，得全身處有名山。
洪纖高下皆徼幸，終始乘除每好還。
一任鳳歌仍豹隠，多應蟻夢與蝸蠻。
孫行之國錄相過同飲傳庵水閣因與王校棋
作者：韓淲
朝代：宋

春餘却掃坐，衡門車馬音。
青雲有達士，意行來澗陰。
言詩取酒飲，命友以棋吟。
老懷爲相羊，無悶良在今。
守軒
作者：韓淲
朝代：宋

孟以身爲大，曾惟貴夫約。
况欲行之家，蓋亦念前作。
誠齋彼何人，老筆乃揮霍。
勿忘勿助長，世世可如昨。
宋倅告老得請而歸
作者：韓淲
朝代：宋

挂冠歸海嶠，樟坡可高亭。
無愧邴曼容，如疏傅漢廷。
廣平心鐵石，大雅非蠅營。
靈山玉溪波，二年驚屏星。
澹然每無競，舉足皆典刑。
宦情隨牒移，蜀莊以沉冥。
從他俗態度，衆醉惟獨醒。
黄鍾鳴瓦釜，螭龍爲蝘蜓。
衰容固兒戲，白眼孰肯青。
吾儕安處順，抵掌即忘形。
幽絕有烟霞，荒野多林坰。
春澤可巾車，秋水可揚舲。
耳畔震風雨，澒洞飛雷霆。
黜陟既不聞，奚暇分渭涇。
咄哉市朝子，車馬弗肯停。
翻覆五鼎亨，葅醢而膻腥。
歛收四方志，保息存黄庭。
鷦鷯棲枝足，鵬運空南溟。
我家澗谷底，公常念伶俜。
祖帳爲長歌，乾坤本清寧。
宋和仲挽詩
作者：韓淲
朝代：宋

舊話無人說，南遊事益暌。
田園落吳楚，鄉社失青齊。
道院松風在，佳城薤露悽。
衣冠典刑地，遺恨滿霅溪。
宋提刑少卿詩藁喜自其曾孫傳寫
作者：韓淲
朝代：宋

分明山隠是詩家，零落殘編久易賒。
忽見子孫能繕錄，敢言人士得誰誇。
衣冠祖業多流品，文雅儒風有等差。
細讀一篇尋一句，餘芳寧不擅詞華。
宋柳州挽詩
作者：韓淲
朝代：宋

清德鄉閭冠，嘗思宋柳州。
故家猶有後，季子更無求。
世業終能守，生涯僅足收。
傷心往來地，翩旐土岡頭。
宋監倉挽詞
作者：韓淲
朝代：宋

祖禰碑銘在，階庭經術長。
宦塗欽撫字，祠館歎行藏。
北客多先契，中原隔故鄉。
交遊真破夢，哀挽不成章。
官閑
作者：韓淲
朝代：宋

官閑讀書餘，倚杖看綠陰。
黄鳥時飛來，臨風流好音。
我亦爲之喜，夷猶情味深。
世間事乃爾，回首生夕曛。
客樓南窗晴日中與坐客論別
作者：韓淲
朝代：宋

樓舘南窗暖，追隨欲別時。
青衫空自老，白髮未相知。
研墨因成事，爐煙靜入詩。
家山有泉澗，休問我歸遲。
宣和畫猿·其一
作者：韓淲
朝代：宋

宣和殿上退朝時，萬歲山中猿挂枝。
今日江南無塞北，不禁毫素尚淋漓。
宣和畫猿·其二
作者：韓淲
朝代：宋

雪霜繁處是陰山，八駿周遊更不還。
猶有遺黎抱弓劍，猿聲依舊嘯林間。
宿九峰次早黄八哥載酒來
作者：韓淲
朝代：宋

鷓鴣鳴山翠，松日行曉光。
一庵遠市廛，自惜宜自藏。
瑟瑟聞人迹，熙熙見壺觴。
老境爲獻酬，筆到詩成章。
宿廣教寺
作者：韓淲
朝代：宋

平生蕭散喜登臨，秋入溪山處處清。
訪古人傳裴相國，尋詩我憶謝宣城。
風回萬木新霜凈，雲薄長空夕照明。
更向僧窗閒徙倚，一樽談笑爲君傾。
寂照寺
作者：韓淲
朝代：宋

江西得名士，與我同山行。
老釋能追隨，醉眼增雙明。
經時客吳會，雜遝塵務嬰。
偶然汎孤舟，故人百里情。
既已酒屢飲，亦復詩自成。
盡日空翠間，冥鴻杳飛鳴。
寄丁夔州
作者：韓淲
朝代：宋

夔子遥遥古信州，向來懷玉得賢侯。
江湖烟樹開方面，巴峽樓臺占上頭。
掌握機權因世故，心思隠膜爲民憂。
儒家共仰丁寬易，老手官還侍冕旒。
寄乙上人
作者：韓淲
朝代：宋

盂蘭盆會日，元自目犍連。
攝化應無量，追修亦有緣。
荒荒誰正令，的的漫單傳。
業報衆生苦，三塗對四禪。
寄亨中
作者：韓淲
朝代：宋

冬至後踰月，風霜欠雪霏。
團源新市井，高隠舊書幃。
薪水誰爲給，山園自不歸。
歲前春事動，佚老是忘機。
寄仁□
作者：韓淲
朝代：宋

分外僧家好，如今更住山。
都無城市閙，只有水雲閒。
打供隨緣後，罷參開淨間。
紛紛底榮宦，何事復相關。
寄劉小山武子老丈·其一
作者：韓淲
朝代：宋

秦淮東畔得詩人，踏盡前朝陌上塵。
寺外殘陽見光宅，苑迷芳草憶臨春。
空餘王氣金陵古，猶带歌聲玉樹新。
羸馬倦童應獨往，舊時明月恐傷神。
寄劉小山武子老丈·其二
作者：韓淲
朝代：宋

翠微秋影浪吟時，一片才情杜牧之。
不望上天容此老，只憂無地著群兒。
歲華荏苒疎音信，人事凄凉有別離。
日暮江東雲合處，小山叢桂是吾師。
寄吳子似
作者：韓淲
朝代：宋

雲錦溪頭玉石村，白蘋風起浪花痕。
何時載酒尋詩去，醉弄扁舟倚樹根。
寄周景瑜
作者：韓淲
朝代：宋

春山風物美，秋半復如何。
巖桂香仍發，芙蓉花更多。
績文應委曲，獵德且婆娑。
閒僻離羣久，新凉入短歌。
寄周正字
作者：韓淲
朝代：宋

長洲茂苑關門睡，忘却蓬山夢裏遊。
爾雅一生無濁見，離騷千古有清愁。
澇田檢放難終歲，寒事經營易得秋。
欲寄潛鱗尋過翼，望窮雲海復悠悠。
寄和卿丈
作者：韓淲
朝代：宋

去年中秋時，同上東大樓。
長風吹綠尊，溪光與雲浮。
已而適異縣，弔古尋隠幽。
豈伊邂逅懽，亦足寫我憂。
嚴霜沍冬日，再會尤綢繆。
平生無是夢，一旦眼底收。
祇今孤山下，交遊如故不。
蕭蕭丹葉飛，憑高眇離愁。
諸老日凋謝，疇知敬前修。
夫君從李呂，此意千載休。
寄天目僧文禮滅翁
作者：韓淲
朝代：宋

生怕人饒舌，詩吟不著題。
飄零驚已晚，依約夢還迷。
但願乘風去，何言立雪齊。
萬緣誰百計，谷隠自巖棲。
寄宋君輔
作者：韓淲
朝代：宋

仕則有用舍，學則有舒卷。
但願培之深，名宦恐不免。
范歐久逾新，黄俞近莫辨。
後先行與靜，信各萬人選。
自是有犂鉏，自是有軒冕。
如聞復授徒，鄉里足稱善。
青青謹對矣，話柄由我轉。
杳邈天外心，其奈知德鮮。
興言相逢時，一再僅游衍。
夜來定何盃，午後亦何臠。
達生恨弗果，情深話猶淺。
東家山水窟，氣岸必洪展。
綠草三逕春，幽光徧苔蘚。
寄尹一
作者：韓淲
朝代：宋

尋丈方齋地，移居城市東。
燈窗唯刻苦，編集入磨礲。
北客家能爾，南遊事不同。
常思文獻大，祖道古人風。
寄履道
作者：韓淲
朝代：宋

宰上廬深迥，將書定苦心。
夜聲寒柏慘，晴色古苔侵。
徑側牛羊履，山空鴈鶩臨。
明燈撥殘火，幽夢理寒衾。
寄廣南敖運管
作者：韓淲
朝代：宋

且把閒詩寄故人，嶺梅冬近一枝新。
望窮海外應身健，心折江東入夢頻。
我道詞章非醉墨，誰思勳業是知津。
因風遠訊弦歌客，好對孤芳說隠淪。
寄張饒縣
作者：韓淲
朝代：宋

漣漪清浸碧崔嵬，玉水靈山夕照開。
陶令風流非偶爾，孟嘉嘲笑亦何哉。
偶因別乘閑吹帽，想復同僚正舉盃。
去歲相從最爲樂，黄花明日又徘徊。
寄彥升九日前一日飲其家
作者：韓淲
朝代：宋

稻田陂水菊花天，新築軒窗醉酒邊。
情味故人如昨日，襟期閒客又今年。
沉思節序俱同夢，賸賞風光甚欲仙。
屋上青山展圖畫，鴈翻秋影下平川。
寄徐丈和卿
作者：韓淲
朝代：宋

逍遥閣上老彌明，不染京華只自清。
脚底湖山難間隔，眼前朝市易紛爭。
巽巖耆舊交遊契，麗澤淵源正大情。
白髮長身無恙不，冷泉天竺聽秋聲。
寄抱樸君·其一
作者：韓淲
朝代：宋

曾約西林看木犀，望窮雲外只空歸。
十年又見秋風好，未覺幽芳一夢非。
寄抱樸君·其三
作者：韓淲
朝代：宋

歷歷西林舊木犀，何如萍際素秋時。
小樓曲角瓶簪處，花惱香魂只自知。
寄抱樸君·其二
作者：韓淲
朝代：宋

姜蓋潘同看木犀，故交零落竟何之。
如何花滿西林樹，猶有無懷可寄詩。
寄敖器之
作者：韓淲
朝代：宋

絕代敖夫子，春來定若何。
新豐逆旅市，叩角飯牛歌。
漢相延東閣，成周在泰和。
彙征調玉燭，小用亦金坡。
寄文叔·其一
作者：韓淲
朝代：宋

繁陰清影下黄鸝，想見虛堂晝寂時。
試撥吏文危膝坐，篆香無與細風吹。
寄文叔·其三
作者：韓淲
朝代：宋

雨散風生澗水鳴，倦扶藜杖看山行。
故人正在乾封邑，何日喚之來耦耕。
寄文叔·其二
作者：韓淲
朝代：宋

新闢書幃定自如，眼前紛列不關渠。
陶公楮大從容處，酒薄囊慳還飯蔬。
寄文叔合肥令
作者：韓淲
朝代：宋

桓伊三弄笛，猶足戰淝水。
談笑麾秦兵，所向皆披靡。
追擊至青岡，堅亦中流矢。
不經事少年，其壯乃如是。
宜乎謝東山，喜甚折屐齒。
只今所城邑，歷代幾遷徙。
君懷覇王畧，宰邑當念此。
南北雖堅明，風塵未遽起。
士豈無奇氣，叱咤有摩壘。
一從辛巳年，海陵擾北鄙。
因循再結好，寧不有所俟。
又三十八載，恐漸忘昔耻。
吁嗟靖康變，北客思故里。
君今臨淮垣，訪古欲何似。
長嘯朔風寒，晉人亦人耳。
寄斯遠
作者：韓淲
朝代：宋

不識後田路，林廬近石阿。
卜居誰晤語，屏跡自婆娑。
木落靈山出，風凉玉水波。
明年當共醉，盡日爲長哦。
寄斯遠
作者：韓淲
朝代：宋

夜深踏月過章邱，樹影吹凉滿地流。
不覺身從城市到，以爲人共廣寒遊。
數家小屋全然靜，一點浮雲也自收。
天下中秋誰有比，歸來清夢尚悠悠。
寄斯遠
作者：韓淲
朝代：宋

春風滿村塢，想見高人廬。
示疾喜復愈，燕處當晏如。
曉窗咏羲皇，午枕夢華胥。
神彩一返元，意氣還凌虛。
吾方入深山，囂塵厭城居。
飛鳴侶禽鳥，上下看猿狙。
澗飲無不足，木食還有餘。
未得相勞苦，題詩寄勸渠。
寄昌甫
作者：韓淲
朝代：宋

梅花開盡冬亦盡，雪後春來猶苦寒。
年事其誰無老境，時情徒自有儒冠。
林虛磴道歸深谷，塘決溝流起素湍。
鷹掠晚風鴉泊霧，一軒苔竹且加餐。
寄昌甫
作者：韓淲
朝代：宋

深林蟬聲咽殘雨，又爾微炎起亭午。
章泉幽流雨風寒，安得從之臂不羽。
江南田薄多旱苦，冥鴻孤高畏羅罟。
洪河東傾一砥柱，雲霏霏兮澹承宇。
寄昌甫
作者：韓淲
朝代：宋

章丘死矣章泉老，經月何爲不寄詩。
世事易教閑裏過，古心難以衆人知。
莫因開徑思來往，只合深居歎別離。
矗矗靈山終不變，蕪城吹角暮雲垂。
寄昌甫斯遠
作者：韓淲
朝代：宋

重陽未見黄花發，滿眼青山如故人。
且把長言索佳句，應搔短髮任閒身。
籬邊千載陶元亮，谷口今時鄭子真。
屈指交遊久零落，勿云情異與心親。
寄朴翁
作者：韓淲
朝代：宋

柳下葛徵君，受用得自在。
宴坐孤山南，湖山自澎湃。
不受爵服吞，蒙莊大塊噫。
三年遥相望，妙寄入天籟。
塵塵與剎剎，超出凈名外。
寄李半村商叟老丈
作者：韓淲
朝代：宋

不到前村五六年，春帆便合上溪船。
桃花浪暖魚初出，燕子風輕柳欲眠。
海內知名今有幾，古來是事總如然。
茶山衣鉢分明在，相望閒吟寄謫仙。
寄杰上人
作者：韓淲
朝代：宋

葡萄架葉雨蒼凉，經卷禪牀自一窗。
便做山僧休歇去，也聞簷溜響淙淙。
寄林教授
作者：韓淲
朝代：宋

題詩寄春風，問訊雲間翁。
一月不相見，飄忽花事中。
棲棲我山林，望望君頖宮。
斆學游息外，還許知近功。
寄林祕書
作者：韓淲
朝代：宋

甕篘初熟二螯肥，空水生寒脫葉稀。
北闕既嘗縻爵服，西疇但且理牛衣。
由來意氣多忘老，到底功名却欠歸。
冰玉故人真耐久，湖山相望翠烟霏。
寄楊伯升
作者：韓淲
朝代：宋

趁虛雞犬雜，清有草玄家。
支逕開山嘴，長橋過水涯。
歲寒梅弄蘂，春到柳舒芽。
城裏歸時晚，年華與物華。
寄永嘉葉丈以昌甫韵
作者：韓淲
朝代：宋

誰云遣興莫過詩，詩到清愁只自知。
老去山林能幾許，近來香火復奚爲。
隨身作務何須較，脫手成文不費辭。
宿覺庵高飛夢到，一春花柳更無私。
寄淮聖僧元肇
作者：韓淲
朝代：宋

風霜江浙又窮冬，瓶錫飄然寺寺鐘。
爵服豈能三事衲，軒車多欠一枝筇。
君先靈運當成佛，我比樊遲願學農。
想得禪家人不到，山門惟有白雲封。
寄潘文叔
作者：韓淲
朝代：宋

楊子江心水，可以共煮茶。
鶴林招隠詩，不必問僧家。
治中今如何，紬被聽報衙。
去年崑山陽，春岸醉桃花。
今年玉溪上，蚤忙看繅車。
相思無賸語，作字只欹斜。
暑雨障炎日，薰風散餘霞。
君顔想渥丹，我髮亦已華。
因詩一嘯吟，塵間事如麻。
寄王二萬頃
作者：韓淲
朝代：宋

一曲清江上，君能靜結廬。
年豐時釀黍，身老更收書。
家世遺風在，閭閻是事疎。
只宜沮溺地，著我伴耕鋤。
寄王幹
作者：韓淲
朝代：宋

閩粵榕青蕉子紅，年光當付酒盃中。
推愁顧此歡無策，作興從渠醉有功。
犴獄贊臺居上幕，藩方連帥近元戎。
雨巖風雪應回首，我老窮山更憶公。
寄王成叟
作者：韓淲
朝代：宋

復從章貢回，滿謂可邂逅。
偶從青巖遊，失此一知舊。
摩挲所留字，和韵若金奏。
至今殷遺音，寤寐錯昏晝。
人生竟何爲，妙處匪聲臭。
空餘丘壑心，流枕而石潄。
經年强飯否，安得日相就。
市廛多犬雞，墟落易豺獸。
源深則溪清，林迥山必秀。
緘辭寄春風，思君令人瘦。
寄秋塘
作者：韓淲
朝代：宋

寄語秋塘翁，謝借淵明詩。
俄而兩三年，未嘗不誦之。
翁昔遊錢湖，日日載酒嬉。
我方坐筦庫，逐勢利奔馳。
惟恐塵埃多，忘却山水奇。
所以從翁借，欲公知我爲。
秋塘夫如何，蒲荷淨漣漪。
塘上客誰來，寧作宋玉悲。
胸蟠夜光寒，健筆愈陸離。
西風一吟諷，萬事都若遺。
應笑我投閒，猶能詠於斯。
淵明閉關輩，翁亦老苦錐。
悵然復歸翁，起我百世思。
寄章丘
作者：韓淲
朝代：宋

揚雄一區宅，今乃在章丘。
老樹葉叢茂，小溪灘亂流。
雞豚爲歲計，穀米望秋收。
曉暮襟懷裏，携琴得句不。
寄章泉
作者：韓淲
朝代：宋

苔竹軒前笋，薰風已布陰。
清詩誰可和，白酒自成斟。
顧我塵埃迹，思君泉石心。
一貧驅就祿，不覺二毛侵。
寄耕道謝犁春
作者：韓淲
朝代：宋

宦塵偷眼望孤山，幾箇吟人得往還。
德久堯章前次是，晉仙銛樸後來間。
大都壽夭元無定，只這衰榮甚等閒。
說與一犂春雨謝，離憂江上已蒼顔。
寄耿運幹
作者：韓淲
朝代：宋

霍廟湖深浙水邊，雪村來往定翛然。
薰風六月上塘路，得雨九秋東壩田。
酒政應緣因祿仕，詩家拔俗在吟篇。
翩翩銀筆經年別，巖壑風流想後先。
寄胡桐廬
作者：韓淲
朝代：宋

西望子陵瀨，東下是漁浦。
明明弦歌人，儒心正勞撫。
豈無讀書林，松竹護庭宇。
蓬萊歸路近，此去天尺五。
不妨興寄深，霞佩整紳組。
雪滿桐君山，桐仙照千古。
寄葉正則丈
作者：韓淲
朝代：宋

宿覺庵高何處山，松風江月幾人閒。
可曾著眼力耕外，也且游心研滴間。
春冷種花開較少，年饑求飽食猶艱。
浙東渾是江南爾，一崦一重還一灣。
寄葉解元
作者：韓淲
朝代：宋

醉中曾寫雪色壁，非此主人無此客。
夜寒煙雨池閣深，秉燭看梅忘墮幘。
春來相望鵝湖邊，桃花滿地松拂天。
抱琴挾書過飄泉，想君風度尤翩翩。
寄謝耕道
作者：韓淲
朝代：宋

白蓮庵下犂春屋，正是吳山大隠坊。
一任車塵飛不到，半生詩卷獨難忘。
眼明貴近清樽富，心折交遊禿鬢涼。
十里芰荷湖水外，海濤秋浪更茫洋。
寄趙十履道
作者：韓淲
朝代：宋

養疴倦還往，南山卧荒廬。
風簷洒雲雨，急景歲序徂。
曠焉親知樂，睇望東城隅。
即事聊自吟，爰寂守玄虛。
寄趙十監試
作者：韓淲
朝代：宋

先朝重詞賦，人道小賢良。
善記推才博，雕章驗識長。
宗英龍首盛，名字鴈行香。
王舍城中試，月華仙桂芳。
寄趙十監試
作者：韓淲
朝代：宋

夜凉月裏話東征，傾耳呼猿洞水聲。
玉室金堂元避世，鱸魚蓴菜豈懲羹。
舉圍箇箇三年試，雲路家家萬里程。
在我能爲古之制，裕陵圖治重宗盟。
寄趙帳官
作者：韓淲
朝代：宋

滿架葡萄遶屋蓮，久齋深靜想依然。
地無鷄犬身逾逸，池有龜魚意自便。
客不來時風雨過，我無營處水浮煙。
短籬之外皆城市，那許飛塵到簡編。
寄趙成父鄱陽就養
作者：韓淲
朝代：宋

薦福碑前水滿湖，芝山携酒看來無。
老閒就養身須逸，歲晚逢時興不辜。
岸幘以來誰在座，課經而後自開爐。
春稍迤邐梅須好，安得相從一笑呼。
寄趙正字秀倅員外置
作者：韓淲
朝代：宋

僅得相從又隔州，梅邊花信尚悠悠。
蒼茫有句雖能寄，黯淡無觴可奈搜。
須信山林愁不密，豈云江海要橫流。
邴丹仕宦應聊爾，歲月空催人白頭。
寄趙農丞
作者：韓淲
朝代：宋

祝融紫蓋瀟湘水，已是離騷更著秋。
仕宦有時還潦倒，人生何地不周游。
久持庾節身長健，纔乏奚囊意必遒。
我老重加交舊少，望餘風葉冷啾啾。
寄軒
作者：韓淲
朝代：宋

陶潛彭澤歸，豈敢傲一世。
聊從戶牖間，作計等蟬蛻。
君乎得此心，名字置所憇。
俛仰旦復昏，淺揭深則厲。
寄鄭一
作者：韓淲
朝代：宋

禪月臺高冷，溪虛城背山。
人烟知井絡，鳥雀見灣澴。
竹裏繁霜後，梅邊欲雪間。
讀書有幽子，歲晚更怡顔。
寄錢丈季卿
作者：韓淲
朝代：宋

儘有溪山儘可閒，竹符英節幾年間。
竟歸問舍應游泳，將老擇鄉誰往還。
獨笑闊疎誠易久，皆云高遠愈難攀。
東風又綠天涯草，百事何勞一破顔。
寄雪觀
作者：韓淲
朝代：宋

秋暑睡不美，但想雪觀居。
焚香貝葉動，洗鉢伊蒲餘。
應身了諸幻，起性包太虛。
蓬蒿一水隔，吾豈愛吾廬。
寄鞏仲至
作者：韓淲
朝代：宋

清言猶可誦君詩，落在人間一任之。
霜後錢塘寒自覺，臘前閩粵煖還宜。
坐搔禿髮甦殘困，俯援長毫寫舊思。
二雅以還情義短，隴梅欲寄未開枝。
寄題壽樂亭
作者：韓淲
朝代：宋

蘭江生縠波，金華鬰嵯峨。
是中鶴髮親，贏得歲月多。
時時著萊衣，兒嬉爲婆娑。
撫掌問妻子，我意今如何。
祥風動簷花，美日行庭柯。
更覺山水外，一曲欵乃歌。
寄題廬陵曾氏新居
作者：韓淲
朝代：宋

孝哉有子作斯堂，孺慕終身信不忘。
橘熟可能懷陸績，枕凉無復扇黄香。
庭闈深處空萱盛，門戶高時合桂芳。
退傅之詩人所敬，從今名字表江鄉。
寄題熊氏得要亭
作者：韓淲
朝代：宋

未踏得要亭，先寫得要詩。
識賞無遠近，渺然西江涯。
薰風入山水，佳趣罔不宜。
想見昏旦候，雲鳥日參差。
主人應飄灑，何時同酒巵。
三歎玉局仙，爲我先及茲。
寄題玉真高隠
作者：韓淲
朝代：宋

楚山突兀起危亭，消得登臨醉復醒。
雲錦地連無俗客，玉真天與集仙靈。
煙霞明滅心逾遠，松竹回環眼自青。
何日主人同勝賞，小舟波上待重經。
寄題鄧器先北窗
作者：韓淲
朝代：宋

古寺虛廊石壁陰，幽人高卧一窗深。
絕勝移病聽朝鼓，大似歸田理素琴。
棋酒定知交有味，軒裳得路可無心。
何時下榻容吾語，共挹清風抵萬金。
寒泉亭午暑喜雨
作者：韓淲
朝代：宋

風箭急吹疎雨，雲峰時轉輕雷。
修竹小亭山下，乘凉猶記初回。
寒燈
作者：韓淲
朝代：宋

撥剔寒燈燄，消停煖酒杯。
醉從愁畔過，夢自覺中迴。
幽興故爲熟，衰顔底用催。
小園荒草外，山意數枝梅。
寒綠張堯臣以道之居
作者：韓淲
朝代：宋

雪窗有第名寒綠，墜緒旁搜善能續。
人間此味甘如飴，采擷行吟應自足。
肯羨西湖多厦屋，只爲南湖生杞菊。
春風閒煮折脚鐺，不信從前祇蘇陸。
寫捕魚雪圖軸
作者：韓淲
朝代：宋

前村後村雪糢糊，漁家敗屋臨江湖。
綸收網結閉門坐，樹籬草岸炊煙孤。
波停水凍魚不食，平者爲沙高者石。
可惜都無一句吟，筆幻生綃定誰識。
寺中石下泉池可掬
作者：韓淲
朝代：宋

碧嶂清泉占上方，小留連久更相羊。
市聲只隔門前水，付與烏飛带夕陽。
將到章泉水趙成甫寄三絕來·其一
作者：韓淲
朝代：宋

共宿施村一夜霜，曉扶輿去路猶長。
如今又到章泉水，準擬詩家舊債償。
將到章泉水趙成甫寄三絕來·其三
作者：韓淲
朝代：宋

新居曾寫碑千字，更覺閒情入老嚴。
珍重主人留食炙，摩挲貞石我何廉。
將到章泉水趙成甫寄三絕來·其二
作者：韓淲
朝代：宋

襄陽耆舊今誰記，祇有龐公在鹿門。
白髮江南兩兄弟，瑞峰山翠鎖深村。
尋梅至梅嶺因遊紅羊石青楓峽
作者：韓淲
朝代：宋

衝寒步晴光，霜重積如雪。
尋梅渡長溪，犖确路曲折。
回風送灘聲，靜聽鳴復咽。
當知我輩遊，名與山不滅。
尋詩按酒
作者：韓淲
朝代：宋

拔卒尋詩將，同朋按酒兵。
巢由空自洗，沮溺向誰耕。
城市時來往，鄉村日送迎。
任之多論秀，分矣只編甿。
上郭如拳大，南溪指掌平。
醉隨吟力去，歸隠紫雲生。
對月
作者：韓淲
朝代：宋

璇霄蕩凉颸，靜夜却團扇。
幽人醉未醒，月色窗戶轉。
起舞步高寒，借我蟾宮便。
對菊讀韋蘇州詩
作者：韓淲
朝代：宋

結綬二十載，屢爲塵事嬰。
蹉跎入兩鬢，霜雪亦漸盈。
曠然仕京國，頗以歲序驚。
寂寞起凉颸，時菊忽已榮。
依叢思濁醪，餘馥襟神清。
樂幽愜理性，貧蹇安物情。
休沐得殊賞，感茲寵辱輕。
對酒
作者：韓淲
朝代：宋

馬周新豐酌，誰能復悠然。
孟公投轄飲，有客亦可憐。
君當恕醉人，淵明真欲眠。
速相就一斗，杜老青銅錢。
何如山牖秋，指點鄰甕邊。
對雪
作者：韓淲
朝代：宋

有霧光殊慘，無風勢轉豪。
形欹天已近，氣積地還高。
上下何其別，周迴任所遭。
虛緣詩悄悄，幻滅酒陶陶。
對雪思山居之時
作者：韓淲
朝代：宋

煙迷南屏山，凍壓竹落磵。
幽人紙被軟，卧起日已晏。
藩籬鳥雀噪，亦復斷藜莧。
慘淡詩未成，詩成復何患。
小憩成季書室
作者：韓淲
朝代：宋

已喜青山在眼前，午陰佳樹更清圓。
枕書閒與尋幽夢，洗盡京塵意灑然。
小泊橋南書院
作者：韓淲
朝代：宋

欲浮一舸過東吳，小泊橋南興有餘。
盡道久懸高士榻，豈知重見故人車。
詩家情味從來別，書院言談分外舒。
蓮實藕花秋露滴，坐多題句轉清虛。
小立澗上
作者：韓淲
朝代：宋

上郭山前野路長，一溝流漾入蒼茫。
春風細雨疎籬晚，近眼梅花傍水香。
小衛鉛山結課
作者：韓淲
朝代：宋

鉛湖鵝岫春風煖，放步擁書明遠樓。
彈指兩年同唱第，要知能賦古詩流。
小軒
作者：韓淲
朝代：宋

春正濃時花已開，啼禽飛過綠陰來。
小軒不是多情思，華髮尋芳懶獨回。
小酌山囿
作者：韓淲
朝代：宋

朔風起山霧，四望多浮陰。
人情逼歲除，梅花照高林。
興言一樽酒，豈顧杯淺深。
可醉便須醉，丘中有鳴琴。
小酌餞耿幹運趙推官分韵復和韵·其一
作者：韓淲
朝代：宋

潛魚空浪藻，倦翼漫風林。
邂逅留連飲，從容取次吟。
名言驚思苦，離話惜情深。
昔爾那知此，他還未必今。
小酌餞耿幹運趙推官分韵復和韵·其二
作者：韓淲
朝代：宋

雨歇收朝潤，風迴起夕凉。
君今過澧浦，客有到錢塘。
落澗高槐影，浮簷細竹光。
尋思須浪賦，雜伯更談王。
小酌餞耿運幹趙推官分韵復和韵·其一
作者：韓淲
朝代：宋

山林閑放身，幽意苦不愜。
因來我壺觴，且送爾官牒。
池蓮紅未葩，園笋綠已葉。
去住豈願違，人寰付塵劫。
小酌餞耿運幹趙推官分韵復和韵·其三
作者：韓淲
朝代：宋

勿云杯酒闌，且認語笑密。
婆娑真一老，跌宕忻六逸。
交遊貴忘年，志意當惜日。
舒而有鼎彜，卷而有篇帙。
小酌餞耿運幹趙推官分韵復和韵·其二
作者：韓淲
朝代：宋

痼疾已烟霞，藥石從美疢。
誰憐名宦遲，我覺幻化迅。
興與山孤高，語带澗深潤。
去去上下塘，應勞青眼瞬。
小重山
作者：韓淲
朝代：宋

雲影收晴雨外明。碧溪春灩灩，落花平。鶯聲催我過橋行。人何在，詩酒淡心情。閒裡興還生。錦鱗題尺素，有誰能。草邊芳徑柳邊城。歸來也，清夢繞山屏。
小重山
作者：韓淲
朝代：宋

點染煙濃柳色新。小桃紅映水，日初勻。露收芳徑草鋪茵。凝情久，風淡起輕塵。梁燕已爭春。折花閒伴酒，試濡唇。流鶯何處語聲頻。闌干曲，蜂蝶更隨人。
小集清暉閣因喚渡把酒昌甫倏至
作者：韓淲
朝代：宋

小醉清暉閣，橫江更一杯。
遠山寒日晚，詩老忽然來。
小飲·其一
作者：韓淲
朝代：宋

玉梅吹雪亂香雲，簫鼓聲中萬室春。
誰信長安有閒地，嘯吟風物兩三人。
小飲·其二
作者：韓淲
朝代：宋

春雲梳月照通衢，燈火摇紅入醉呼。
拍手兒童唱楊柳，江頭人道十分無。
小飲春山
作者：韓淲
朝代：宋

細雨初冬夜，溪山書院燈。
閑來四五輩，留飲兩三升。
久坐形神定，高談意氣增。
我歸眠蕙帳，誰信在家僧。
尹一家同孔道士飲鄭一繼至
作者：韓淲
朝代：宋

歲暮出門去，玉溪城郭深。
故家誠可數，高士亦過臨。
坐久狂客來，身老皤鬢侵。
咄咄酒未醉，諧笑方侵尋。
尹一留飲次其韵
作者：韓淲
朝代：宋

冬來何意酒盃寬，舊話新愁轉轉難。
落葉滿城吹薄暮，浮波夾岸起清寒。
方齋留客情無已，上郭歸人興若闌。
天地之間是襟誼，淋浪贏得洗悲酸。
尹子潛送蕨
作者：韓淲
朝代：宋

老來爲腹不爲目，薄飯盤蔬亦云足。
成年準擬薇蕨甜，那計人間有粱肉。
二月三月春已深，靈山土肥皆去尋。
長莖短朿挂蘿檐，出市不直三數金。
隨流揚波淨挼洗，芼以薑鹽付鐺耳。
生柴带葉旋抽添，糟莩曠沈時染指。
晨光破甑炊浮浮，稻香菜軟吾何憂。
人可以食鮮知味，請聽以氣專致柔。
尹山寺
作者：韓淲
朝代：宋

風淨綠陰合，山明清晝長。
鉢單浮野潤，龕座閟幽香。
鳥哢集初夏，鶴飛迎夕陽。
離人何用飲，有客又成章。
尹諫議秋懷昌甫以其韵賦之因亦和焉·其一
作者：韓淲
朝代：宋

秋風還起白雲吹，草木悲哉亦變衰。
但覺乾坤閒外闊，未應日月閙中遲。
豐凶處處思逢歲，窮達人人欲偶時。
何似村居詩遣興，柴門野老岸前籬。
尹諫議秋懷昌甫以其韵賦之因亦和焉·其七
作者：韓淲
朝代：宋

壯心空使鬢先華，寂寂霜前水見沙。
功盡醉鄉元命世，名書文府且成家。
越裳未可輕秦缶，羌笛何知咽塞笳。
老覺悲秋甚無謂，是非愚智不須嗟。
尹諫議秋懷昌甫以其韵賦之因亦和焉·其三
作者：韓淲
朝代：宋

爭名爭利路應填，幽步須容我折旋。
一種空門心了義，八般奇語坐忘篇。
秋來野菊開金餠，春去閒花落翠鈿。
掃盡喧卑稀客到，只聞猿鶴地尤偏。
尹諫議秋懷昌甫以其韵賦之因亦和焉·其二
作者：韓淲
朝代：宋

吾廬秋樹正蕭疎，且爾依山带郭居。
愁與世違空泥飲，苦無詩和也抄書。
意行謾曳雙穿履，身懶常摇一敗輿。
此外並皆閒骨董，幾曾妄想待何如。
尹諫議秋懷昌甫以其韵賦之因亦和焉·其五
作者：韓淲
朝代：宋

儒人從昔價連城，籍籍紛紛可浪評。
力政既經秦六國，陳言多笑魯諸生。
怨纏楚些情何極，秋絕商歌意未明。
村晚忽驚黄葉墜，又當尋取白鷗盟。
尹諫議秋懷昌甫以其韵賦之因亦和焉·其八
作者：韓淲
朝代：宋

冷淡秋光畫不成，閑身贏得醉而醒。
水聲自與月俱白，山勢常知雲更青。
廣大高明人孰辯，艱難險阻世曾經。
著書固以窮愁後，陶冶多應出性靈。
尹諫議秋懷昌甫以其韵賦之因亦和焉·其六
作者：韓淲
朝代：宋

牽牛花壓小垣牆，落水澄江更草堂。
北客任天爲世界，南遊何地不家鄉。
一官漫有蕭朱綬，百計渾無陸賈裝。
案上堆書真可老，細哦清白洗肝腸。
尹諫議秋懷昌甫以其韵賦之因亦和焉·其四
作者：韓淲
朝代：宋

往來西舍復東鄰，風約微嵐雨歛塵。
盡說世間多顯者，豈知山裏少閒人。
路逢僧道非無累，家近漁樵定可親。
貧賤難居貴難守，任其商利與言緡。
山中
作者：韓淲
朝代：宋

屋前流水水邊山，山水中間十載閒。
一旦塵埃撲雙鬢，薰風吹雨鳥關關。
山中上巳宋六成甫見過留飲
作者：韓淲
朝代：宋

風光流轉景常新，且樂林泉自在身。
曲水流觴知上巳，落花啼鳥近殘春。
快傾座上一壺酒，莫染人間半點塵。
兀兀籃輿好歸去，路平微雨草如茵。
山口
作者：韓淲
朝代：宋

山口復谿口，飛花閑度柳。
不喜梅雨晴，清和猶在候。
一日是一日，青鬢對皓首。
朋來方齋家，杯行莫停手。
山居
作者：韓淲
朝代：宋

絕愛青山恨隔城，每登樓處動吟情。
老身一出京城後，却被山迷句不成。
山崦
作者：韓淲
朝代：宋

山崦昏濛雨，溪流冷落風。
隔城須會友，閉戶獨衰翁。
交氣遊譚外，存神燕息中。
可容諸念起，應與此心同。
山林
作者：韓淲
朝代：宋

山林終日掩柴門，近聽風聲遠對雲。
粗有稻粱供伏臘，尚憑雞犬報朝曛。
氣非身外無存想，書在眼前多見聞。
客至不勞閑酒食，一甌茶炷一爐熏。
山林堂·其一
作者：韓淲
朝代：宋

山林堂總好，六十有餘年。
轉變人常爾，興亡事亦然。
僧廬雖一坐，道院尚相連。
彈指三家住，蒼茫起白煙。
山林堂·其二
作者：韓淲
朝代：宋

山林君已得，邱壑我猶居。
地在名徒換，年深景自如。
舍人詩可玩，丞相事堪書。
領畧無輕負，交遊本未疎。
山橋看水
作者：韓淲
朝代：宋

破碧沿青翻紫苔，浪聲風約去還來。
老身兩耳多塵土，立盡山橋不忍回。
山水小壁
作者：韓淲
朝代：宋

點出雲山千里，寫成霜樹半坡。
眼前非筆墨少，興來覺風景多。
山礬映山紅買置窗間甚思上饒閒適·其一
作者：韓淲
朝代：宋

春風亦到我窗軒，潔白殷紅日正暄。
桃李人間已無數，且看躑躅與山礬。
山礬映山紅買置窗間甚思上饒閒適·其三
作者：韓淲
朝代：宋

西關東郭轉平岡，常是春遊滿路香。
沿路兒童拾殘蘂，更尋高樹折歸忙。
山礬映山紅買置窗間甚思上饒閒適·其二
作者：韓淲
朝代：宋

月巖雲洞向春時，石上旁開最好枝。
日落風生啼鳥喚，幾回容我醉行遲。
山禽
作者：韓淲
朝代：宋

勢路權門不負人，林亭花竹且藏身。
山禽地瘴嘲啾叫，又使無明動一塵。
山空鳥鳴可喜
作者：韓淲
朝代：宋

數疊高山擁畫屏，一聲啼鳥喚春心。
有詩更在斜陽外，歸棹綠波煙浪深。
山簡習池遊詩
作者：韓淲
朝代：宋

拍手兒童笑，山公倒接䍦。
舉鞭無限意，今古少人知。
山翁亭
作者：韓淲
朝代：宋

東山高處山翁亭，羣峰巉絕環障屏。
遠者紫翠近者青，天淡淡兮風泠泠。
人間紛如凡骨腥，我欲飛仙跨雲軿。
問翁何在遊帝庭，寒氣倏然驚酒醒。
山行
作者：韓淲
朝代：宋

家住疎疎短短籬，並山支徑自登躋。
寒雲四垂天慘慘，老木環鎖風凄凄。
身從荒園叩古寺，眼暗孤城带清溪。
尋僧與客少談勝，興罷歸來烏夜啼。
山間南圃海棠花開
作者：韓淲
朝代：宋

舍前舍後海棠紅，碧軒宛宛連霞宮。
浮光弄景雖带雨，睡思醉貌空臨風。
雷輕霧暗時過前，無處告訴杜老顛。
溪山深密春晝寂，花撲一澗飛來泉。
山靜
作者：韓淲
朝代：宋

山靜不嫌雞犬聲，閒身隨意了陰晴。
柴扉終日其誰問，梅逕有時還自行。
一曲澗流雖淺澹，數株花蘂甚分明。
牀頭周易初無恙，酒困茶醒底用情。
山頭望江上
作者：韓淲
朝代：宋

山外漲沙江氣黄，天低雲日半浮光。
閒來已是多歸思，更見江蒲過遠檣。
山鳥
作者：韓淲
朝代：宋

春晚雨時晴，隔簷山鳥鳴。
留連因共話，拓落又閒行。
不選呢喃語，從教格磔聲。
酒來誰可飲，吾亦小詩成。
岝崿山寺
作者：韓淲
朝代：宋

振衣岝崿山頭寺，煙抹平林眼欲迷。
我老不知身到此，依依渾似武陵谿。
崇福庵
作者：韓淲
朝代：宋

蓊鬰千山曲，周遊一徑斜。
老身多歲月，閑地少風沙。
度密來尤迥，憑高望更賒。
小庵含法界，不待野僧茶。
崇福庵·其一
作者：韓淲
朝代：宋

一會靈山本宛然，因師又見別逢禪。
吾庵鐘鼓原無恙，共看爐前一炷煙。
崇福庵·其三
作者：韓淲
朝代：宋

秋晴行到水晶山，山近嵐光起滅間。
應有幽禪在其寺，避人甘占一生閒。
崇福庵·其二
作者：韓淲
朝代：宋

崇福庵邊安靜泉，往來漸次四十年。
道人只在山深處，手種青松已拂天。
崇福庵·其五
作者：韓淲
朝代：宋

夜長風雨撼空山，老意幽懷儘自閒。
更是一庵人不到，紙屏藤枕竹爐間。
崇福庵·其六
作者：韓淲
朝代：宋

雁聲初掠晚山秋，一片煙寒雨未收。
水落空江楓葉墮，岸明沙磧見虛舟。
崇福庵·其四
作者：韓淲
朝代：宋

翠寒雲鎖雨聲虛，眼力無多意有餘。
忽過淺村橫落港，秋來惟恐負樵漁。
崙溪和昌甫韵
作者：韓淲
朝代：宋

崙溪玉水之上，閒身何負一歸。
眼耳鼻舌無恙，鷄豚狗彘是依。
得酒飲不必果，有吟詩不可譏。
人事大抵如此，今日是明日非。
巖桂盛開因游步久之
作者：韓淲
朝代：宋

行到東家巖桂鄉，花房濃密樹身長。
風行黄落留雲影，雨出青空漏日光。
已分角巾欹處折，未饒藜杖靜中忙。
山林寂寂歸高隠，水石迢迢出遠荒。
市遠
作者：韓淲
朝代：宋

市遠塵埃少，村虛煙雨多。
極知九日近，無奈一秋何。
掃徑尋僧話，關門待友過。
巖香送籬艷，儘可伴婆娑。
希之小扇
作者：韓淲
朝代：宋

野水寒煙洗岸沙，蕭蕭風葦凈霜華。
無人獨立飛來鷺，冷落心情一倍加。
常安寺
作者：韓淲
朝代：宋

乍暖陰陰欲雨天，滿陂春水浸山田。
蛙聲一夜無人管，斷送閒愁到枕邊。
平山
作者：韓淲
朝代：宋

章泉粥罷上松關，野逕田塍直復彎。
迫晚詩翁來款曲，同時坐客亦躋攀。
誰云身外無窮事，自是人間有許閑。
夢兀箯輿忘遠近，午風晴日已平山。
幽豔
作者：韓淲
朝代：宋

幽豔人誰識，孤標我豈堪。
水烟春淡淡，山日晚酣酣。
縱以詩隨看，其如把酒參。
子游清興發，半道記輿籃。
庵鄰王家兩送酒來
作者：韓淲
朝代：宋

渴飲對空觴，俛仰自長喟。
頼有田中鄰，時時遣酒至。
歡言斟酌之，感彼勤重意。
漂母哀王孫，從古多此類。
澤畔且行吟，春風尚堪醉。
廟山竚舟閒賦
作者：韓淲
朝代：宋

煙雨錢塘江上山，客懷舟楫往來間。
誰云朝市無清致，除却利名渾可閒。
廣修寺
作者：韓淲
朝代：宋

石磴陰陰長薜蘿，斷崖飛練瀉鳴波。
雨收林麓翠光合，雲凈峰巒爽氣多。
萬事身心毋固必，此時詩句欲如何。
蕭然便合歸林去，已辦犁鉏著釣簑。
廣平寺午炊
作者：韓淲
朝代：宋

歲熟行田禾稻香，斷陂截港轉平崗。
荒鷄遠近聲鳴午，疎雨微雲山短長。
建陽連周賓幼入佛學近祝髮江東真運副請住信鵝湖不出
作者：韓淲
朝代：宋

不住鵝湖寺，惟甘小隠堂。
老來纔祝髮，靜處久燒香。
妙喜機緣峻，竹源滋味長。
建陽橋下水，夢見亦清涼。
廿二日施教授父生朝又有子入佛
作者：韓淲
朝代：宋

賢關有子上雲梯，更著談空說妙兒。
竇十郎於今可慶，龐居士在古爲奇。
雙全福壽人皆仰，三昧薰脩我獨知。
春日千花記初度，玉溪閒客爲聲詩。
弈棋
作者：韓淲
朝代：宋

水竹光中戲弈棋，棋中妙處有誰知。
對人不到一盤滿，信手拈來幾著奇。
活法要須能自悟，危機何用苦尋思。
此心虛靜元無物，莫使顛冥勝負時。
弈棋
作者：韓淲
朝代：宋

綠葉初新暑尚輕，林疎明處見流鶑。
茗盂過手棋聲起，睡眼挼挲句又成。
弋陽徐宰見過
作者：韓淲
朝代：宋

幽深終日冷清清，誰肯乘春過水行。
雜踏軒車雖達宦，從容杯酒信豪英。
靜看聲利身何絆，閒惜芳華意轉傾。
相對弦歌有餘咏，苦遭風雨也宜晴。
張以道見過
作者：韓淲
朝代：宋

霜簷明日曉晴天，忽有騷人到眼邊。
煮餠漫留尋舊話，烹茶還得寫新篇。
旅懷但且官天地，世道全憑酒聖賢。
回首山鳴鐘暮起，水浮橋外耿墟烟。
張果老小刻
作者：韓淲
朝代：宋

張果老馿兒，開元天寶時。
三郎非仙才，此老戲之如小兒。
異代想像空好奇，莫解莫說且莫知。
張果老小刻
作者：韓淲
朝代：宋

袖手風前散白鬚，長安道上且騎馿。
蒼黄失脚君門裏，贏得他人作畫圖。
張禮書帥隆興
作者：韓淲
朝代：宋

國是古難定，公胡亦帥藩。
榮懷雖禁路，雅志已邱園。
在昔從諸老，于今盛一門。
便藩方異渥，勇退復明恩。
家學資經緯，儒科得本原。
等閒爲出處，何必較騰騫。
致主丹心在，憂時素髮繁。
紛紜誠蟣虱，變化任鵬鵾。
華閣猶前席，洪都漫左轓。
建牙儀甚偉，分屏望還尊。
持橐嘉謀略，橫經妙討論。
皂囊懷直節，青瑣務忠言。
紬史知無隠，明刑信不冤。
治纔和上下，力可正乾坤。
收斂當侯閫，迢遥遠帝閽。
九遷由簡拔，三入匪趨奔。
落落終難合，悠悠實易昏。
歸應思賀監，到日記陳蕃。
自歎驅馳困，誰能顧盼溫。
春風動行李，只有夢隨軒。